text:
Ebu 10
Krista ka saraka dama le ka ɲi
1Musa ka sariya tun ye fɛnɲuman nata taamasiɲɛ le ye. A te se k'a batobagaw kɛ mɔgɔdafaninw ye Ala ɲakɔrɔ saraka bɔtaw barika la, u be minw kɛ tuma o tuma ni saan o saan, daan t'a la. 2N'o tun be fɛɛn ɲa, u tun tena to k'o kɛ tugu. Bari n'a kuun ye u saniyako ye, n'u tun y'o bɔ ka ban, minw tun b'o kɛ ka Ala bato, olu hakili tun tena jigi u ka hakɛw la tugu do. 3Nga, saan o saan, saraka nunu be to k'u hakili jigi u ka hakɛw la. 4Bari turaw ni bakɔrɔninw joli te se ka mɔgɔ ka hakɛw yafa abada. 5O kama Krista natuma diɲɛ na, a y'a fɔ Ala ye ko:
«E ko i te saraka ni sɔnnifɛn fɛ,
nga i ye farisogo di ne ma.
6Ka begɛn faga k'a jɛni,
walima k'a joli bɔn hakɛ yafa kosɔn,
o si ma i ɲaa fa.
7- O la, ne y'a fɔ ko n filɛ nin ye
n ka Ala, ne nana janko k'i sago kɛ
ka kɛɲɛ ni min fɔra kitabu kɔnɔ ne ka koo la.»
8Krista kɔnna k'a fɔ ko: «Saraka, ni sɔnnifɛn, ni begɛn jɛnita, ani hakɛ yafa saraka, i tun t'o si fɛ, o si ma diya i ye.» K'a sɔrɔ o koo nunu tun be kɛ ka kɛɲɛ ni sariya ye. 9O kɔ, a y'a fɔ ko: «Ne filɛ, ne nana janko k'i sago kɛ.» A kɛra ten, Krista be landakɔrɔ bɔ yen ka landakura sigi. 10A ye Ala sago kɛ k'a yɛrɛ saraka siɲɛ kelenpe minkɛ, min ɲɔgɔn tena kɛ tugu, anw saniyara o le barika la.
11- Sarakalasebagaw be to u seen kan loon o loon k'u ka baara kɛ ka to k'o saraka kelen nunu bɔ. O te se cogo si la ka hakɛw yafa. 12Nga Krista kɔni, ale y'a yɛrɛ di siɲɛ kelenpe hakɛw yafa kosɔn, ka sɔrɔ ka taga sigi Ala kinibolo la kudayi, 13- yanni Ala k'a juguw majigi a kɔrɔ. 14A be mɔgɔ minw saniya, a y'olu kɛ mɔgɔdafaninw ye a ka saraka kelen barika la, u fana be to ten tuma bɛɛ. 15Nii Senuman fana b'o le fɔ ka gwɛ an ye ko:
16- «Ne bena bɛɛn min sigi n'u ye o loonw tɛmɛnin kɔ, o filɛ nin ye,
ne Matigi le ko ten.
Ne bena n ka sariya don u dusu la,
n koo ka to u kɔnɔ.
17- Ne tena u ka hakɛw n'u ka filikow to n dusu la tugu.»
18O la do, ni hakɛw yafara, saraka bɔkun te yen tugu.
Ladili, Krista ka koo la
19O kosɔn, n badenw, sira dinin b'an ma ka don Yɔrɔ senumanw ka senuman na Yezu joli bɔnin sababu la. 20A ye sirakura ɲanaman dayɛlɛ an ye, cɛtigɛ fani cɛma min y'a yɛrɛ farisogo ye. 21Sarakalasebagaw kuntigiba b'an fɛ Ala ka soo kunna. 22- O la, an ka miirijuguw bɔ an kɔnɔ, k'an yɛrɛ saniya ni jiɲuman ye, ka gwɛrɛ Ala la ni lanaya dafanin ye. 23An ko jigi min b'an fɛ, an kana an fari faga o koo la. Bari Ala min y'a daa di, kantigi lo. 24An ka jija ka ɲɔgɔn dɛmɛ ka kanuya sira taama, ka koɲuman kɛ. 25An kana ban ka taga an ka ɲɔgɔnlajɛnyɔrɔ la, i n'a fɔ dɔw be to k'a kɛ cogo min na. Nga an ka ɲɔgɔn jaa gwɛlɛya, bari aw yɛrɛ ɲaa b'a la ko Matigi ka loon surunyana ka ban.
26An minw be tiɲɛ lɔn ka ban, n'an be to ka tugu ka hakɛ kɛ, saraka wɛrɛ te yen min be se ka hakɛw yafa. 27- Siranyako le tora sisan, o ye kiti ni tasumaba ye minw bena Ala juguw halaki. 28- Ni mɔgɔ o mɔgɔ ye Musa ka sariya cɛn, ni seere fila, walima saba, sɔrɔla k'a fɔ ko tiɲɛ lo, o tigi ka kan ka faga, u man kan ka makari a la yɛrɛ. 29- Nga min ka jugu n'o ye, o ye ka Ala Dencɛ dɔgɔya, walima k'a fɔ ko Yezu joli min ye bɛɛn kɛ Ala ni mɔgɔ cɛ, k'o ye fu ye. K'a sɔrɔ o joli nin le ye o tigi saniya. Walima ka Nii Senuman tɔgɔjugu fɔ, min ye makaritigi ye. O tigi ka sara ka jugu ka tɛmɛ. 30- Bari, min y'a fɔ ko: «Ne le ka kan ka mɔnɛ bɔ, ne bena u sara,» an b'o tigi lɔn. A y'a fɔ tugu ko: «Ne Matigi le bena n ka mɔgɔw kiti.»
31Ka don Nitigi Ala bolo, o ye jatigɛko ye.
32Aw k'aw hakili jigi aw ka lanaya daminɛtuma na. Aw ye Ala ka yeelen sɔrɔ dɔrɔn, tɔɔrɔ jugumanw daminɛna, nga aw jijara. 33Yɔrɔ dɔ, u tun b'aw nɛni k'aw tɔɔrɔ jama ɲana. Yɔrɔ wɛrɛ, aw le jijanin be ka tɔɔrɔbagaw dɛmɛ. 34Aw sigɛnna ni kasodenw ye u ka tɔɔrɔw la. Aw sɔnna k'aw ka bololafɛnw to u bɔsibagaw bolo ni nisɔndiya ye. Bari, aw ko nafolo wɛrɛ b'aw fɛ min ka fisa n'o ye n'a te ban abada. 35Aw jigi kana tigɛ, bari a nafa ka bon. 36O la, fɔɔ aw ka jija janko n'aw ye Ala sago kɛ ka ban tuma min na, a y'a daa di min na, aw k'o sɔrɔ. 37Tiɲɛ na, a fɔra Ala ka kuma na ko:
«A tora dɔɔni dɔrɔn,
min ka kan ka na, a bena na.
A tena mɛn ka na.
38- Ne ka mɔgɔtilennin bena kisi lanaya barika la.
Nga n'a segira kɔ, a nigɛ be bɔ n na.»
39Minw bena segi kɔ ka halaki, anw te olu dɔw ye. Anw ye jigitigiw ye minw bena kisi.


c: text/html

text:
Bɔk 3
Yiritunin jɛnitɔ
1Ayiwa, Musa tun b'a birancɛ Zetoro ka sagaw mara, ale min ye Madiyan murutigi ye. A tagara n'u ye kongokolon faan dɔ la, fɔɔ ka taga se Ala ka kulu yɔrɔ la, o min be wele ko *Orɛbu. 2- Masaba ka mɛlɛkɛ y'a yɛrɛ yira Musa la tasuma na yiritunin dɔ cɛma. Musa y'a filɛ, a y'a ye ko tasuma tun be manana tuu nin kan, nga a tun te jɛni. 3O la, a ko: «Ne bena taga kabako nin filɛ k'a lɔn mun kama tuu te jɛnina.» 4Masa Ala y'a ye ko Musa faranna ko a be na o filɛyɔrɔ la minkɛ, a tora tuu nin kɔnɔ, ka Musa wele ko: «Musa, Musa.» Musa ko: «Naamu.» 5A ko: «I kana gwɛrɛ yan yɔrɔ la. I ka sanbara bɔ. Bari i lɔnin be yɔrɔ min na, o ye yɔrɔ senuman ye. 6Ne y'i bɛma ka Ala ye, Ibrayima, ni Isiyaka, ani Yakuba ka Ala.» Musa y'a ɲada biri bari a tun be siran ka Ala filɛ.
Musa weleko
7Masaba y'a fɔ tugu ko: «Ne ye n ka jama ka sɛgɛn ye Ezipiti jamana na, k'u kasikan mɛn u ka baarakuntigiw bolo. Ne b'u ka tɔɔrɔkow kala ma. 8O la, ne jigira waasa k'u bɔsi Ezipitikaw bolo k'u bɔ o jamana nin na ka taga n'u ye jamanaɲuman na, min ka bon haali, nɔnɔ ni lii ka ca yɔrɔ min na kosɔbɛ, jamana diman lo. Kanaanw ni itiw, ani amoriw ni periziw, ni iviw ani zebuziw ka jamana lo. 9Sisan Isirayɛlidenw kasikan donna ne tulo la, Ezipitikaw fana be sɛgɛn minw la u kan, n y'o ye. 10O la, ne b'i ci Ezipiti masacɛ fɛ sisan waasa i ka taga ne ka jama Isirayɛli bɔ Ezipiti.»
11Musa y'a fɔ Ala ye ko: «Ne ye jɔn ye ni ne be taga masacɛ fɛ ani ka Isirayɛlidenw bɔ Ezipiti?»
12Ala ko: «Ne bena to n'i ye. Taamasiɲɛ min b'a yira ko ne le y'i ci, o ye nin ye: N'i ye jama bɔ Ezipiti tuma min na, aw bena ne bato kulu nin kan.»
Ala b'a tɔgɔ fɔ Musa ye
13- Musa y'a fɔ Ala ye ko: «Ayiwa, ni ne tagara Isirayɛlidenw fɛ k'a fɔ u ye k'u bɛmaw ka Ala ye ne ci u ma, n'u ye ne ɲininga a tɔgɔ la, ne bena mun fɔ u ye?» 14- Ala y'a fɔ Musa ye ko: «Ne tɔgɔ ko ‹Ne ye min ye, n y'o ye.› I ben'a fɔ Isirayɛlidenw ye ko ‹Ne ye min ye› le y'i ci u fɛ.» 15A y'a fɔ Musa ye tugu ko: «I k'a fɔ Isirayɛlidenw ye ko Masaba, u bɛmaw ka Ala, Ibrayima, ni Isiyaka, ani Yakuba ka Ala le y'i ci u fɛ. O ye ne tɔgɔ ye kudayi, waati bɛɛ mɔgɔw bena ne wele o cogo kelen na. 16Taga Isirayɛli cɛkɔrɔbaw lajɛn k'a fɔ u ye ko ne Masaba, u bɛmaw ka Ala, Ibrayima, ni Isiyaka, ani Yakuba ka Ala, ko ne ye n yɛrɛ yira i la k'a fɔ ko ne y'a latigɛ k'u dɛmɛ. Koo min be kɛra u la Ezipiti, ne ɲaa b'o la. 17Ko ne ko n bena u bɔ Ezipiti jamana tɔɔrɔ la ka taga n'u ye kanaanw ni itiw, ani amoriw ni periziw ni iviw ani zebuziw ka jamana na, nɔnɔ ni lii ka ca o min kɔnɔ kosɔbɛ, jamana diman lo. 18Cɛkɔrɔbaw bena mɛnni kɛ i fɛ. O kɔ, e ni Isirayɛli cɛkɔrɔbaw bena taga Ezipiti masacɛ fɛ k'a fɔ a ye ko Masaba, eburuw ka Ala y'a yɛrɛ yira aw la. Ko a k'a to aw be taga tile saba taama kɛ kongokolon kɔnɔ, janko aw ka saraka bɔ Masaba aw ka Ala ye. 19Ne y'a lɔn ko a tena sɔn aw ka taga, fɔɔ a ka kɛ wajibiko ye a ma. 20O la, n bolo bena se Ezipitikaw ma ka kabako sifa bɛɛ kɛ u cɛma k'u tɔɔrɔ. O kɔ, a ben'a to aw be taga. 21- Ne bena jama nin koo diya Ezipitikaw ye, o la, n'aw taatuma sera, aw bololakolon tena taga. 22Musow kelen kelen bɛɛ bena minanw daali u sigiɲɔgɔnw fɛ ani musow fɛ minw b'u ka soo kɔnɔ, warigwɛtaw, ni sanutaw, ani faniw, aw bena minw don aw dencɛw n'aw denmusow kaan na. Aw bena Ezipitikaw bololafɛnw cɛ ten.»

robotstxt: allowed

filter: keep


text:
Zan 16
1Ne ye koo bɛɛ fɔ aw ye janko aw kunna kana cɛn. 2U bena aw gwɛn ka bɔ kalansow kɔnɔ, waati dɔ bena se, mɔgɔ minw bena aw faga, olu bena miiri k'u ye Ala sago le kɛ. 3U bena o baara sugu nunu kɛ bari u te ne lɔn, u te n Faa fana lɔn. 4Ne y'o koo fɔ aw ye janko, n'a waati mana se, aw hakili ka jigi a la ko ne tun y'o fɔ aw ye ka kɔrɔ.
Ne ma kɔn k'o fɔ aw ye kabini a daminɛ, bari ne tun be n'aw ye.
Nii Senuman nakun
5«Sisan ne be taga ne cibaga fɛ, aw si ma ne ɲininga ko ne be taga min. 6Aw hakili ɲagamina ne ka kuma nin kosɔn. 7Nga ne ye tiɲɛ le fɔ aw ye. Aw kama lo ne be taga, ni ne ma taga, Dɛmɛbaga tena na aw fɛ, nga ni ne tagara, ne ben'a ci aw ma. 8Ni ale nana tuma min na, a bena hakɛko ni tilenninyako, ani Ala ka kitiko gwɛya diɲɛ mɔgɔw ye, k'a yira u la k'u filila o koo nunu na. 9Min ye hakɛ ye, u filila bari u ma la ne la. 10Min ye tilenninyako ye, u filila, bari ne be taga n Faa fɛ aw tena ne ye tugu. 11Min ye kitiko ye, a ben'a yira u la ko Ala ye diɲɛ nin kuntigi kiti ka ban.h 12Koo caaman be ne fɛ k'o fɔ aw ye, nga aw tena se k'o bɛɛ faamu sisan. 13Nii Senuman min be Ala ka tiɲɛ yira mɔgɔw la, n'ale nana tuma min na, a ben'a to aw be tiɲɛ bɛɛ lɔn, bari a tena kuma a yɛrɛ barika la. Nga a mana fɛɛn o fɛɛn mɛn, ani koo min bɛɛ bena kɛ, a bena o fɔ aw ye fana. 14A bena boɲa la ne kan, bari a mana fɛɛn min sɔrɔ ne fɛ, a bena o le fɔ aw ye. 15Fɛɛn min ye n Faa ta ye, o bɛɛ ye ne ta ye fana, o la ne y'a fɔ ko a mana fɛɛn min sɔrɔ ne fɛ, a bena o le fɔ aw ye.»
Dusukasi bena tila ka kɛ nisɔndiya ye
16«Yanni waati dɔɔni aw tena ne ye, o kɔ waati dɔɔni tugu aw bena tila ka ne ye.» 17A ka kalanden dɔw tun be ɲɔgɔn ɲininga ko: «A tun b'a fɛ ka mun le fɔ an ye? Ko yanni waati dɔɔni an ten'a ye, o kɔ waati dɔɔni tugu an bena tila k'a ye. A ko tugu ko ale be ta'a Faa fɛ.» 18U y'a fɔ k'olu ma yanni waati dɔɔni kɔrɔ faamu, a k'o kɔfɛ waati dɔɔni tugu. K'olu m'a lɔn n'a tun b'a fɛ ka fɛɛn min fɔ. 19Yezu tun y'a lɔn k'u b'a fɛ k'ale ɲininga minkɛ, a y'a fɔ u ye ko: «Aw be ɲɔgɔn ɲiningana ne ka kuma le kɔrɔ la wa? Ne y'a fɔ minkɛ ko yanni waati dɔɔni aw tena ne ye, ani ko yanni waati dɔɔni tugu aw bena ne ye. 20Tiɲɛ tiɲɛ na, ne b'a fɔ aw ye ko, aw bena kasi fɔɔ ka kɛ makaritɔw ye, k'a sɔrɔ diɲɛ mɔgɔw be nisɔndiya la. Aw dusu bena kasi nga, aw ka dusukasi bena yɛlɛma ka kɛ nisɔndiya ye. 21Ni muso be jigira deen na tuma min na, a nii be tɔɔrɔ, bari a ka tɔɔrɔwaati le sera, nga n'a jigira ka ban, a hakili te to o tɔɔrɔ la tugu deen sɔrɔ nisɔndiya fɛ. 22Aw dusu kasinin be sisan fana, nga an bena ɲɔgɔn ye tugu, o tuma na aw bena nisɔndiya, mɔgɔ si te se ka nisɔndiya nin cɛn aw fɛ. 23O loon yɛrɛ la, aw tena ne ɲininga foyi si la tugu. Tiɲɛ tiɲɛ na, ne b'a fɔ aw ye ko ni aw ye fɛɛn dɔ daali n Faa fɛ ne tɔgɔ la, a bena o di aw ma. 24Fɔɔ ka na se sisan ma, aw ma foyi daali ni ne tɔgɔ ye fɔlɔ. Aw ka daalili kɛ, aw bena sɔrɔli kɛ, janko aw ka nisɔndiya ka dafa.»
Yezu le ye sesɔrɔbaga ye
25«Ne kumana aw fɛ talenw na, waati dɔ be na se, ne tena kuma aw fɛ talenw na tugu, nga ne bena n Faa koo fɔ aw ye kuma gwɛninw na. 26O loon na, aw bena Ala daali ni ne tɔgɔ ye, nga ne m'a fɔ aw ye ko ne ben'a daali aw ye dɛ. 27N Faa yɛrɛ fana b'aw kanu, bari aw ye ne kanu, ka l'a la ko ne bɔra Ala fɛ. 28Ne bɔra Faa fɛ ka na diɲɛ na, sisan fana ne be segira n Faa fɛ tugu.» 29A ka kalandenw y'a fɔ a ye ko: «Ɔnhɔn, sisan, e be kuma gwɛnin fɔra an ye, i te kumana an fɛ talen na tugu. 30Sisan, an y'a lɔn ko i be koo bɛɛ lɔn ka ban, bari hali ni mɔgɔ m'a kɔnɔnako fɔ i ye, i b'o lɔn. O le y'a to an lar'a la ko i bɔra Ala fɛ.» 31Yezu y'u jaabi ko: «Aw lara ne la sisan wa? 32Ayiwa, waati dɔ bena se, o waati nin yɛrɛ sera ka ban, aw bena jɛnsɛn, bɛɛ n'a taayɔrɔ, ka ne kelen to, nga ne tena to n kelen bari n Faa be ni n ye. 33Ne y'o fɔ aw ye janko aw ka to ni ne ye ka hɛrɛ sɔrɔ. K'aw to diɲɛ na, dusukasi le be aw kan, nga aw k'aw jaa gwɛlɛya, ne ye see sɔrɔ diɲɛ kan ka ban.»


text:
Waa 12
Loon min ni tɔw te kelen ye
1I hakili to i Danbaga la
i kanbelenya waati la,
sanni lonjuguw ka se,
i ben'a fɔ minw na ko:
«N te diya lɔnn'a la hali dɔɔni yɛrɛ!»
2Sanni o loon ka se, tile ka dibi,
yeelen tena kɛ yen, kalo tena yeelen bɔ, lolow tena bɔ,
sankabaw ka segi ka wili sanji bannin kɔ.
3Loon min na, soo kɔlɔsibagaw be yɛrɛyɛrɛ.
Cɛɛ barikamanw b'u yɛrɛ kuru loon min na.
Sinnikɛbagaw bena sinni dabila
u sinnikɛɲɔgɔn tanya kosɔn loon min na.
Muso minw be filɛli kɛ fenɛtiri la,
olu te yeli kɛ ka ɲa loon min na.l
4Bɔlɔn kɔnɔ, daaw be tugu loon min na.
Wugu mankan be nɔgɔya loon min.
Mɔgɔ be wili kɔnɔ kasikan fɛ loon min na.
Dɔnkililabagaw kaan bena dɔgɔya loon min.
5Siranya be kulu yɛlɛ la loon min na,
i bena siran taama ɲa kosɔbɛ loon min bɔlɔn kɔnɔ,
yiri kuun be gwɛ a feeren fɛ waati min na,
tɔɔn te se a yɛrɛ kɔrɔ waati min,
nanfɛn diya be ban loon min.
Bari adamaden be tagar'a ka soo,
a toyɔrɔ.
Kabini kelen, kasikanw be durula bɔlɔnw cɛ.
6I hakili to i Danbaga la,
sanni warigwɛjuru ka tigɛ,
sanni sanufilen ka ci,
sanni duun ka ci jii bɔyɔrɔ la.
Jurukisɛ kana tigɛ kɔlɔnda la.
7Sanni farisogo ka segi ka kɛ bɔgɔ ye a bɔyɔrɔ la,
sanni mɔgɔ nii ka segi Ala ma,
min y'a dibaga ye.
8Kabako, kabako! Waajulikɛla ko ten.
Fɛɛn bɛɛ ye kabako ye.
Kuma laban
9Waajulikɛla tun te hakilitigi dama ye. A ye mɔgɔw kalan lɔnniya la fana. A ye talen caaman kɔrɔ ɲini, k'u sɛgɛsɛgɛ, k'u tugutugu ɲɔgɔn na. 10Waajulikɛla jijara ka kumaɲumanw fɔ, minw sɛbɛnna ka tiɲɛ yira tigitigi. 11Hakilitigi ka kuma be i n'a fɔ misidɛndɛbaga ka bere, miseli be min na. A ka talenw be i n'a fɔ gween, min donna kogo la kosɔbɛ min te yuguyugu. O ye dɛndɛbaga kelen ka difɛn le ye. 12Ayiwa, ne deen, i yɛrɛ kɔlɔsi, i kana dɔ fara a kan. Mɔgɔw be sɛbɛ caaman bɔ, daan t'u la. Kalankɛkojugu be mɔgɔ barika ban. 13I ye kuma minw lamɛn, o bɛɛ laban filɛ nin ye. Ka siran Ala ɲa, o dama le ye adamaden ka kɛta ye, bɛɛ ka Ala ka fɔta bato. 14Bari, Ala bena mɔgɔw ɲininga u ka kɛwaliw kelen kelen bɛɛ la, hali minw kɛra dogo la, a ɲuman fara jugumanw kan.


text:
Sam fɔlɔ 13
Sayuli ka masaya
1Sayuli sii tun sera sanda dɔ ma sanni a ka kɛ masacɛ ye. A fana tun ye saan bi naani ni filad kɛ masaya la Isirayɛlidenw kunna. 2Sayuli ye kɛlɛden waa saba (3 000) woloma. Waa fila (2 000) tora n'a ye Mikimasi, ani Betɛli mara kuluyɔrɔ la, waa kelen (1 000) tora ni Zonatan ye Gibeya Bɛnzamɛn kɔmɔgɔw ka mara la. O kɔ, a ye jama tɔɔ bila ka taga u ka soo.
3Filisiw ka lasigiden min tun be Geba, Zonatan ye ale kɛlɛ ka se a kɔrɔ, filisiw y'o mɛn. O la, Sayuli ye buru fiyɛ jamana yɔrɔ bɛɛ la k'a fɔ ko: «Eburuw ka mɛnni kɛ!» 4Isirayɛlidenw bɛɛ y'a mɛn ko Sayuli ye filisiw ka lasigiden kɛlɛ ka se a kɔrɔ. K'o la, filisiw tun te se k'u ka koo muɲu tugu. Isirayɛli jama tagara ɲɔgɔn lajɛn Sayuli fɛ Giligali.
5Filisiw fana ye ɲɔgɔn lajɛn janko ka Isirayɛlidenw kɛlɛ. Kɛlɛkɛwotoro waa bi saba (30 000) ni sotigi waa wɔɔrɔ (6 000) tun b'u fɛ, u ka jama tun ka ca kosɔbɛ i n'a fɔ kɔgɔjida la cɛncɛn. U nana sigi Mikimasi, Bɛtavɛni mara kɔrɔn ɲafan fɛ. 6Isirayɛlidenw y'a ye k'u te se, bari u tun degunna kosɔbɛ. U dogora farawow ni tuuw kɔnɔ ani kuluwow ni kɔlɔnw kɔnɔ, ani dingɛw kɔnɔ. 7Eburu dɔw bolila ka Zurudɛn baji tigɛ yɛrɛ, janko u ka taga Gadi ni Galaadi mara la.
Sayuli tun be Giligali halibi. Jama min tun be n'a ye, olu bɛɛ tun be yɛrɛyɛrɛ. 8- Samuyɛli tun y'a fɔ ko ale bena na tile wolonwula kɔnɔ. Nga a ma na. Jama jɛnsɛnna ka Sayuli to yen. 9O la, a y'a fɔ ko u ka na ni saraka jɛnita ni jɛnɲɔgɔnya sarakaw ye. A ye saraka jɛnita bɔ. 10A tilatɔ o la dɔrɔn, Samuyɛli fana sera, a bɔra ko a be Samuyɛli fo.
11Samuyɛli y'a fɔ a ye ko: «I ye mun le kɛ ten?» A ye Samuyɛli jaabi ko: «Ne ye jama ye n'u be jɛnsɛnna ka bɔ ne kɔrɔ. O y'a sɔrɔ waati min tun fɔra, ale fana tɛmɛna, e tun ma se, filisiw lajɛnnin tun be Mikimasi. 12Ne tun b'a miiri ko filisi nunu bena na ne kama Giligali, k'a sɔrɔ ne ma Masaba daali fɔlɔ. O le y'a to ne kɔrɔtɔra ka saraka nin jɛni.» 13Samuyɛli y'a fɔ a ye ko: «I ye nalomanyabaara kɛ, Masaba i ka Ala y'a ka sariya min sigi i ye, i ma o bato. N'i tun y'o bato, a tun ben'a kɛ i ka masaya be yiriwa Isirayɛlidenw kunna tuma bɛɛ. 14- Sisan i ka masaya tena mɛn. Masaba y'a sagolamɔgɔ ɲini, a y'ale lo kɛ a ka jama kuntigi ye, bari i m'ale ka kuma bato.»
15O kɔ, Samuyɛli bɔra Giligali ka taga Gibeya, Bɛnzamɛn kɔmɔgɔw ka mara la. Sayuli ka kɛlɛden minw tun be n'a ye, a y'olu jati: mɔgɔ kɛmɛ wɔɔrɔ ɲɔgɔn le tun be yen. 16Sayuli n'a dencɛ Zonatan ani u ka jama tagara sigi Gibeya, Bɛnzamɛn kɔmɔgɔw ka mara la, filisiw tun be Mikimasi.
17Kɛlɛden jɛnkulu saba wilila ka bɔ filisiw ka sigiyɔrɔ la janko ka taga cɛnni kɛ. Sira min be Ofura faan fɛ Suyali mara la, kelen y'o ta. 18Filanan ye Bɛtorɔn sira ta, sabanan tagara u ka jamana daan na, surukuw be kɔkɛnɛ min na kongokolon faan fɛ.
19Isirayɛlidenw ka jamana faan bɛɛ la, numuw tun te yen, bari filisiw tun y'a fɔ ko: «An ka eburuw bali u kana se ka murujanjanw ni tamanw gosi.» 20Isirayɛlidenw bɛɛ tun be to ka taga filisiw fɛ k'u ka misidabaw, walima bɔnbɔrɔw, walima jendew, walima lɔgɔciminanw dabɔ u fɛ. 21Ka misidaba, walima bɔnbɔrɔ, walima jende daa diya, walima ka lɔgɔciminan daa bɔ, o sɔngɔ tun ye warigwɛ kuru tilan sabanan fila ye. 22O kama, kɛlɛ wililon na, murujan, walima taman si tun te Sayuli n'a dencɛ Zonatan ka kɛlɛdenw fɛ. Dɔ tun be Sayuli ni Zonatan le bolo. 23Filisiw ka kɛlɛden dɔw bɔra ka na sigi Mikimasi kuluw cɛma sirada la.


text:
Sar 15
Fɛɛn minw be cɛɛw nɔgɔ
1Masaba y'a fɔ Musa ni Arɔn ye ko: 2«Aw k'a fɔ Isirayɛlidenw ye ko: Ni dilan kan bana ye mɔgɔ dɔ minɛ, jii min be to ka bɔ o tigi ka cɛya la, o nɔgɔnin lo. 3Jii nin be to ka bɔ, walima n'a te bɔ, o le b'a tigi nɔgɔ. Jii nin b'a tigi nɔgɔ cogo min na, o filɛ nin ye: 4a be bɔ mɔgɔ min na, n'a tigi lara dilan o dilan kan, o dilan nɔgɔra. N'a sigira fɛɛn o fɛɛn kan, o fana nɔgɔra. 5Ni mɔgɔ o mɔgɔ magar'a ka dilan na, o tigi k'a ka faniw ko ka jii ko, a nɔgɔnin fana be to fɔɔ wulafɛ. 6Jii nin be bɔ mɔgɔ min na, n'o sigira fɛɛn o fɛɛn kan, mɔgɔ o mɔgɔ sigira o kan, o tigi k'a ka faniw ko ka jii ko, a nɔgɔnin fana be to fɔɔ wulafɛ. 7Ni mɔgɔ o mɔgɔ magara o banabagatɔ nin na, o tigi k'a ka faniw ko ka jii ko, a nɔgɔnin fana be to fɔɔ wulafɛ. 8N'a y'a daji tu mɔgɔ kan min saniyanin be, o tigi k'a ka faniw ko ka jii ko, a nɔgɔnin fana be to fɔɔ wulafɛ. 9Banabagatɔ nin mana yɛlɛ ka sigi fɛɛn o fɛɛn kan a ka taama na, o nɔgɔra. 10N'a sigira, walima ka la fɛɛn o fɛɛn kan, mɔgɔ o mɔgɔ mana maga o fɛɛn na, o tigi nɔgɔnin be to fɔɔ wulafɛ. Ni mɔgɔ min y'o fɛɛn nunu dɔ ta, o tigi k'a ka faniw ko ka jii ko, a nɔgɔnin fana be to fɔɔ wulafɛ. 11Banabagatɔ nin mana maga mɔgɔ o mɔgɔ la, n'a m'a tigɛ ko fɔlɔ, o tigi k'a ka faniw ko ka jii ko, a nɔgɔnin fana be to fɔɔ wulafɛ. 12Banabagatɔ nin mana maga bɔgɔminan fɛɛn o fɛɛn na, o ka ci. Ni minan yirilaman lo, a ka ko.
13«Banabagatɔ nin mana kɛnɛya, a k'a to tile wolonwula be tɛmɛ, a be sɔrɔ k'a yɛrɛ saniya, n'o dafara, a k'a ka faniw ko ani ka jii ɲanaman kɛ ka ko, a be saniya. 14A tile seeginan loon, a ka na ni tuganin fila ye, walima jɛnɛtuba fila, Masaba ɲafɛ Ɲɔgɔnkunbɛn fanibugu daa la k'u di sarakalasebaga ma. 15Ale k'u kɛ saraka ye, kelen ka kɛ hakɛ yafa saraka ye, kelen ka kɛ saraka jɛnita ye. Sarakalasebaga ben'a saniyako kɛ Masaba ɲakɔrɔ a ka bana kosɔn.
16«Ni mɔgɔ dɔ kɔji bɔnn'a yɛrɛ ma, o tigi ka ko, a nɔgɔnin fana be to fɔɔ wulafɛ. 17Mɔgɔ kɔji mana se fani o fani ma, walima golofɛn o golofɛn ma, o fɛɛn nin ka ko, a nɔgɔnin fana be to fɔɔ wulafɛ.
18«Ni cɛɛ jɛnna ni muso ye, u fila bɛɛ ka ko. U nɔgɔnin bena to fɔɔ wulafɛ.
Fɛɛn minw be muso nɔgɔ
19«Ni muso dɔ b'a ka landa la, ni joli be to ka bɔ a fari la, a nɔgɔnin be to a ka landa kosɔn fɔɔ tile wolonwula. Ni mɔgɔ o mɔgɔ magar'a la, o tigi nɔgɔnin be to fɔɔ wulafɛ. 20Ka muso to landa la, n'a lara dilan fɛɛn o fɛɛn kan, o nɔgɔra. A mana sigi fɛɛn o fɛɛn kan, o fana nɔgɔra. 21Mɔgɔ o mɔgɔ mana maga a ka dilan na, o tigi k'a ka faniw ko ka jii ko. A nɔgɔnin fana be to fɔɔ wulafɛ. 22Muso nin sigira fɛɛn o fɛɛn kan, mɔgɔ min magara o fɛɛn na, a k'a ka faniw ko ka jii ko. A nɔgɔnin fana be to fɔɔ wulafɛ. 23Ni fɛɛn dɔ be muso nin ka dilan kan, walima a ka sigilan kan, ni mɔgɔ min magara o fɛɛn na, o tigi nɔgɔnin be to fɔɔ wulafɛ. 24Ni cɛɛ dɔ lara ni muso nin ye k'a to a ka landa la, o tigi nɔgɔnin be to fɔɔ tile wolonwula. A fana mana la dilan fɛɛn o fɛɛn kan, o nɔgɔra. 25Muso min joli be bɔn tile caaman kɔnɔ n'a ka landa waati tɛ, walima n'a joli be bɔn ka tɛmɛ a ka landa loon daa kan, a nɔgɔnin lo o waati nin bɛɛ kɔnɔ, i n'a fɔ a be cogo min na a ka landa waati la. 26O waati bɛɛ kɔnɔ, n'a lara dilan o dilan kan, o be nɔgɔ i n'a fɔ a ka landa waati la. N'a sigira fɛɛn o fɛɛn kan, o fana nɔgɔra i n'a fɔ a ka landa waati la. 27Ni mɔgɔ o mɔgɔ magara o fɛɛnw na, o tigi nɔgɔra. A k'a ka faniw ko ka jii ko. A nɔgɔnin fana be to fɔɔ wulafɛ. 28N'o muso nin ka landa banna tuma min na, a ka tile wolonwula jati, o kɔ, a be saniya. 29Tile seeginan loon, a ka tuganin fila, walima jɛnɛtuba fila minɛ ka na n'u ye sarakalasebaga fɛ ɲɔgɔnkunbɛn fanibugu daa la. 30Ale ka kɔnɔ kelen kɛ hakɛ yafa saraka ye, k'a tɔ kelen kɛ saraka jɛnita ye. A ben'a saniyako kɛ Masaba ɲakɔrɔ a ka landa nɔgɔ kosɔn.
31«Aw k'a fɔ Isirayɛlidenw ye ko u kana gwɛrɛ ne ka sigiyɔrɔ la u ka nɔgɔ waati la, ka o yɔrɔ nɔgɔ. Min bena kɛ sababu ye u be sa.
32«Sariya min sigira cɛɛ ka nɔgɔ koo la, o le ye nin ye, dilan kan bana be mɔgɔ min na, ni jii be to ka bɔ a cɛya la, walima mɔgɔ min kɔji be bɔn a yɛrɛ ma, k'a tigi nɔgɔ, 33walima muso min b'a ka landa la, ni joli, walima jii, be bɔn mɔgɔ min fɛ, cɛɛ, walima muso, ani cɛɛ min lara ni muso ye min nɔgɔnin be sariya faan fɛ.»


text:
Tal 27
1- Kan'i yɛrɛ boɲa siniko la
bari, bii bena laban cogo min na, i t'o lɔn.
2I k'a to mɔgɔ wɛrɛ k'i tanu,
o kana bɔ i yɛrɛ daa la.
Mɔgɔ wɛrɛ k'o kɛ i ye,
a kana kɛ i yɛrɛ ye.
3Kabakuru ka gwili,
ani cɛncɛn fana.
Nga naloman k'i sigɛn,
o doni ka gwili n'o bɛɛ ye.
4Fariya ka jugu,
lɔyɔrɔ te dusugwan na.
Nga jɔn le be se ka lɔ keliya ɲa?
5Jalaki min be kɛ ni kɔnɔgwɛ ye,
o ka fisa ni teriya ye min te ye.
6Teri ka ladiligwɛlɛnw le b'a ka tilenninya yira.
I jugu ka foliɲuman ye namarako ye.
7Mɔgɔ min fanin lo,
o tigi le be ban lii la.
N'o tɛ fɛɛn kunaman bɛɛ ka di kɔngɔtɔ daa la.
8Mɔgɔ min yɔrɔ ka jan a faso la,
o tigi be i ko kɔnɔ min yɔrɔ ka jan a ka ɲaga la.
9Tulu kasadiman ni wusulan be mɔgɔ dusu diya.
Diya min be teriya la,
o ka fisa i ma n'i yɛrɛ ka ladili ye.
10Kana ban i teri la,
walima i facɛ teri la.
Kana don i balima kan gwɛlɛya loon na.
Sigiɲɔgɔn min yɔrɔ ka surun,
o ka fisa ni yɔrɔjan balima ye tuma dɔ.
11N deen, kɛ hakilitigi ye,
o bena ne nisɔndiya.
O la, ne bena se ka n dɔgɔyabaga jaabi.
12Hakilitigi mana kojugu natɔ ye, a be dogo.
Nga kolɔnbali be taga tɛmɛ a kɔrɔ, a daa be to a la.
13Mɔgɔ min y'a daa di mɔgɔ wɛrɛ ka juruko la,
a ka deleke minɛ.
Bari, a ko a be lɔ ni lonan kunko ye.
14N'i y'i sigiɲɔgɔn fo sɔgɔmada joona ni kanba ye,
o be jati danga ye.
15Boon min be to ka sooro
o ni muso kɛlɛtigɛla ka kan.
16O muso ɲɔgɔn marako ye fuu ye.
A marako fana be i ko tulu jiman marako e tigɛ kɔnɔ.
17Nigɛ be nigɛ daa diya cogo min na,
o cogo kelen la, mɔgɔ b'a tɔɲɔgɔn hakili diya.
18Ni mɔgɔ min y'a ka torosun ladon ka ɲa,
a ben'a deen dumu.
Ni mɔgɔ min y'a kuntigi minɛ ka ɲa,
o tigi bena kunkɔrɔta sɔrɔ.
19N'i ye filɛli kɛ jii kɔnɔ,
i b'i yɛrɛ ɲada ye cogo min na,
o cogo kelen na, mɔgɔ ka miiriya b'a sɔɔn yira.
20Lahara ye fabali ye cogo min na,
adamaden ye wasabali ye ten fana.
21Warigwɛ ni sanu be sɛgɛsɛgɛ tasuma na.
Adamaden be tanuli min sɔrɔ,
a cogo be lɔn o le fɛ.
22Hali n'i ye naloman susu i ko sumankisɛ,
a ka nalomanya tena bɔ a la.
23Jija k'i ka begɛnw cogo lɔn,
i janto u la kosɔbɛ.
24Bari nafolo te to mɔgɔ fɛ tuma bɛɛ,
masaya fana te mɛn kudayi.
25I ka biin kan.
Biin be nugura tuma min na,
i ka kulu kan ta tigɛ fana.
26I ka sagaw sii kɛ i ka fani ye,
i ka bakɔrɔninw kɛ foro sɔngɔ ye.
27I ka banɔnɔ caaman sɔrɔ k'i yɛrɛ balo.
A kɛ i ka denbaya n'i ka baaradenw ka dumuni ye.


text:
Dal 53
Ala n'a ka mɔgɔw, diɲɛ na
(Dal 14)
1Dɔnkililabagaw kuntigi ka dɔnkili. File le be fiyɛ a latuma. Dawuda ka dɔnkili dɔ.
2- Nalomanw le b'a fɔ ko Ala te yen.
Mɔgɔtilenbaliw lo,
u ka kɛwaliw bɛɛ ye tilenbaliyakow ye,
u si te koɲuman kɛ.
3Ka Ala to sankolo kɔnɔ, a be adamaden filɛ,
yala ni hakilitigi dɔ b'u cɛma
n'o tigi be ale Ala ɲini.
4U bɛɛ murutira,
u bɛɛ ye tilenbaliw ye.
Mɔgɔ si te yen min be koɲuman kɛ,
hali mɔgɔ kelen yɛrɛ te yen.
5O tuma na, minw be kojugu kɛ, olu te foyi lɔn wa?
Olu minw be ne ka jama ɲimi
i ko u be dumuni kɛ cogo min na,
u fana te ne Ala daali.
6U bena yɛrɛyɛrɛ siranya bolo,
k'a sɔrɔ siranyako tɛ.
Ala ben'a ka jama juguw kolow yɛrɛkɛ.
Ala bena u bila minkɛ, o bena kɛ maloya ye u ma.
7Ne be Isirayɛlidenw ka kisili makɔnɔna ka bɔ *Siyɔn!
Ala bena yɛlɛmani don a ka jama ka koo la.
O bena kɛ nisɔndiya ni ɲanagwɛ ye Isirayɛlidenw fɛ.


text:
Kod 47
1Yusufu segira ka ta'a fɔ Ezipiti masacɛ ye ko: «N facɛ ni n balimaw nana ka bɔ Kanaan jamana na n'u ka begɛnw, n'u ka minanw bɛɛ ye. U be Gosɛn mara la.» 2A ye mɔgɔ duuru bɔ a balimaw cɛma k'u yira masacɛ la. 3Masacɛ y'u ɲininga ko: «Aw be mun baara le kɛ?» U y'a jaabi ko: «I ka baarakɛlaw ye begɛnmaralaw ye i n'a fɔ an faaw tun be cogo min na.»
4U tilara k'a fɔ ko: «Kɔngɔ juguyanin be Kanaan. I ka baarakɛlaw ka begɛnw ka dumuni te sɔrɔla yen tugu. O la, an nana yan ka sigi lonanya la aw fɛ. Yala, an be se ka sigi Gosɛn mara la wa?»
5Masacɛ y'a fɔ Yusufu ye ko: «E facɛ n'i balimaw nana i fɛ. 6Ayiwa, Ezipiti jamana b'i bolo, a yɔrɔ min ka ɲi, i faa n'i balimaw bila o yɔrɔ la. U ka sigi Gosɛn mara la. I b'a filɛ i badenw cɛma, minw ka kisɛ, u bena kɛ ne yɛrɛ ka begɛnw kɔlɔsiko ɲafɛ.»
7Yusufu tagara n'a facɛ Yakuba fana ye masacɛ fɛ, k'a yira a la. Yakuba y'a fo kosɔbɛ. 8Masacɛ y'a ɲininga ko ale Yakuba sii be saan joli bɔ. 9Yakuba y'a jaabi ko: «N saan kɛmɛ ni bi saba ye nin ye ni n be yaala la jamanaw ni jamanaw cɛ. O man ca, ne ye tɔɔrɔ sɔrɔ o kɔnɔ. Ne sii ma se n faaw ta ɲɔgɔn ma fɔlɔ o taama nin kɔnɔ.» 10O kɔ, Yakuba ye masacɛ fo kosɔbɛ ka sɔrɔ ka taga.
11Yusufu tagara Ezipiti jamana yɔrɔɲuman di a facɛ n'a balimaw ma Aramusɛsi mara la i n'a fɔ masacɛ y'a laɲini cogo min na. 12Yusufu lɔra n'a facɛ n'a balimaw n'a faa ka somɔgɔw bɛɛ ka dumuniko ye ka kɛɲɛ n'u ka denbaya mɔgɔ daa ye.
Yusufu ni Ezipitikaw ka koo
13Kɔngɔ nin juguyara fɔɔ dumuni tun te sɔrɔla yɔrɔ si tugu. Kanaankaw ni Ezipitikaw m'a lɔn u bena min kɛ. 14Yusufu ye suman feere Ezipitikaw ni Kanaankaw ma k'o wari bɛɛ ladon Ezipiti masacɛ ka soo. 15Wari tununa pewu ka bɔ Kanaan ni Ezipiti jamana na.
Ezipitikaw bɛɛ nana Yusufu fɛ k'a fɔ a ye ko: «Dumuni di an ma. Mun na i b'a to an be sa i ɲana kɔngɔ bolo waritanya kama?» 16Yusufu y'u jaabi ko: «Ni wari t'aw bolo, aw ye na n'aw ka begɛnw ye, ne bena dumuni di aw ma.» 17U nana n'u ka begɛnw ye Yusufu fɛ, ale ye dumuni d'u ma u ka soow, ni begɛnmisɛnw, ni misiw, ani faliw nɔɔ na. A ye dumuni di u ma o saan kɔnɔ, k'o falen u ka begɛnw bɛɛ la.
18O saan banna, u nana Yusufu fɛ tugu k'a fɔ a ye ko: «An matigi, an tena tiɲɛ dogo i la, wari kɔni tununa pewu, an ka begɛnw fana kɛra e ta ye. An yɛrɛw n'an ka forow le tora sisan. 19Mun na i b'a to an be sa i ɲana? N'anw te yen, an ka forow bena to yen gwansan. O tuma na sa, anw, n'an ka forow san ka dumuni di an ma, an ka kɛ Ezipiti masacɛ ka jɔɔnw ye. An t'a fɛ ka sa. Sumansi di an ma waasa an ka se ka to nii na. N'o tɛ n'an sara, yɔrɔ bena to lakolon.» 20A kɛra ten, Yusufu ye Ezipiti dugukolo bɛɛ san masacɛ ye. Ezipitikaw kelen kelen bɛɛ y'u ka forow feere, bari kɔngɔ nin tun juguyara u ma kosɔbɛ.
21Yusufu ye jamanadenw bila jɔnyabaara la jamana faan bɛɛ.
22Nga a tun ma murutigiw ka forow san. Bari masacɛ tun y'a latigɛ k'olu ka balo ka bɔ ale yɛrɛ le fɛ. U ka dumuni tun be bɔ o yɔrɔ la, o le y'a to olu ma sɔrɔ k'u ka forow feere.
23Yusufu y'a fɔ jamanadenw ye ko: «Ne ye aw n'aw ka forow san masacɛ ye bii. N bena sumansi di aw ma waasa aw ka se ka sɛnɛ kɛ. 24Ni suman mɔna, aw b'aw ta tilan sigiyɔrɔ duuru, tilan kelen be kɛ masacɛ ta ye, a tɔɔ naani be kɛ sumansi ye, ani aw n'aw ka somɔgɔw balota ye.» 25U y'a jaabi ko: «I y'an kisi. I ye ɲumanya kɛ an ye. O la, an fana be sɔn ka kɛ masacɛ ka jɔɔnw ye.» 26Yusufu ye sariya sigi ten, min be seen kan halibi Ezipiti jamana na. Jamana kɔnɔ suman tilan duurunan ka kan ka di masacɛ ma. Murutigiw dama ka forow le ma kɛ a ta ye.
Yakuba ka kuma laban
27Isirayɛlidenw tora Gosɛn mara la Ezipiti jamana na. U ye deenw sɔrɔ ka caya kosɔbɛ, o yɔrɔ nana kɛ u ta ye. 28Yakuba ye saan tan ni wolonwula le kɛ Ezipiti jamana na. A sii bɛɛ kɛra saan kɛmɛ ni bi naani ni wolonwula ye.
29- Yakuba y'a lɔn ko a saya tuma surunyana minkɛ, a y'a deen Yusufu wele k'a fɔ a ye ko: «N'o y'a sɔrɔ ne koo ka di e ye, e k'i ka ɲumanya n'i ka kantigiya yira ne la, k'i bolo don ne woto kɔrɔ k'a yira ko i b'i daa di ko i tena ne suu don Ezipiti jamana na. 30Ni ne sara tuma min na, i ka bɔ ni ne suu ye yan ka taga n suu don n faaw ka kaburu kɔnɔ.» Yusufu y'a jaabi ko: «I y'a fɔ cogo min na, ne ben'a kɛ ten.» 31Yakuba y'a fɔ tugu ko: «I kali.» Yusufu kalila. O kɔ, Yakuba biril'a ka dilan kuun sanfɛla la.


text:
MAKABEW FƆLƆ 3
Zuda Makabe tanukan
1Zuda, u be min wele Makabe, ale kɛra kuntigi ye a faa Matatiyasi nɔɔ na. 2A balimaw bɛɛ, n'a facɛ kɔfɛmɔgɔw bɛɛ y'a dɛmɛ, u ye Isirayɛlidenw ka kɛlɛ kɛ ni nisɔndiya ye.
3Zuda ye dɔ fara a ka siya tɔgɔ boɲa kan,
a ye nigɛduloki don i ko mɔgɔjan,
a y'a ka kɛlɛkɛminanw ta ka kɛlɛ daminɛ,
a y'a ka kɛlɛdenw tanga a ka murujan barika la.
4A ka kɛta la, a tun be i ko jara,
i ko jara min be ŋunann'a ka sogo kan.
5A tun be Alaɲasiranbaliw sennɔ ta k'u gwɛn.
A y'a ka siya tɔɔrɔbagaw halaki ni tasuma ye.
6Alaɲasiranbaliw jaa tigɛra kosɔbɛ,
a ɲasiran kosɔn.
Kojugukɛlaw bɛɛ jaa tigɛra.
A sera k'a ka siya hɔrɔnya.
7A ye masacɛ caaman tɔɔrɔ kosɔbɛ,
a ka kɛwaliw ye Yakuba kɔmɔgɔw nisɔndiya,
mɔgɔw hakili bena to a la k'a tanu tuma bɛɛ.
8A ye Zuda mara duguw yaala
ka Alaɲasiranbaliw halaki.
A y'a kɛ Ala dusu sumana Isirayɛli kɔrɔ.
9A tɔgɔ sera fɔɔ dugukolo daan na.
Mɔgɔ minw tun be halakisira kan,
a y'olu lajɛn.
Zuda ka kɛlɛ
10Apoloniyusi ye siya wɛrɛw ni Samari mara kɛlɛden caaman lajɛn janko ka taga Isirayɛlidenw kɛlɛ. 11Zuda y'o mɛn minkɛ, a bɔra ka ta'a kunbɛn, a ser'a kɔrɔ k'a faga. Mɔgɔ caaman fagara o kɛlɛ la, minw ma faga, olu bolila. 12Zuwifuw y'u ka nafolo cɛ. Zuda ye Apoloniyusi ka murujan ta, a y'o kɛ ka kɛlɛ kɛ a sii bɛɛ la. 13Siri kɛlɛdenw kuntigi Serɔn y'a mɛn ko Zuda ye kɛlɛden kantigi dɔw lajɛn a yɛrɛ kɔrɔ. 14A y'a fɔ a yɛrɛ kɔnɔ ko: «Ne ben'a kɛ n tɔgɔ be bɔ, n ka boɲa sɔrɔ jamana kɔnɔ: ne bena Zuda n'a ka mɔgɔw kɛlɛ, olu minw te masacɛ ka kuma jati.» 15O la, ale fana wilila ka taga kɛlɛ la. Alaɲasiranbali caaman tugur'a kɔ. U tun b'a fɛ k'u dimi bɔ Isirayɛlidenw na. 16A gwɛrɛla Bɛtorɔn dugu jigijigiyɔrɔ la tuma min na, Zuda bɔra ni mɔgɔ damani ye ka ta'a kunbɛn. 17Zuda ka kɛlɛdenw y'u natɔ ye tuma min na k'u kunbɛn, u y'a fɔ a ye ko: «Anw do man ca. An bena se ka kɛlɛ kɛ ni jama barikaman nin ye cogo di? An sigɛnna kojugu, bari an ma dumuni kɛ bii.» 18Zuda y'u jaabi ko: «Mɔgɔ damani ka se jamaba kɔrɔ, o ka nɔgɔ. Sankolotigi fɛ, ka see di kɛlɛden caaman ma, walima kɛlɛden mɔgɔ damani ma, o bɛɛ ye kelen ye a fɛ. 19Kɛlɛ la, see sɔrɔ te bɔ kɛlɛdenw caya la, nga a bɛ bɔ Ala ka sebagaya le la. 20An juguw fanin be u yɛrɛ la, u te siran Ala ɲa fewu. U be nana an kama janko ka anw, n'an musow, ani an ka denmisɛnw faga, ani k'an ka nafolo cɛ. 21Nga anw be kɛlɛ kɛ janko k'an nii kisi, n'an ka landaw. 22Ala bena u halaki an ɲana, o la, aw kana siran u ɲa.»
23Zuda tilara kuma na tuma min na, a tagara cun Serɔn n'a ka kɛlɛdenw kan k'u kɛlɛ. A y'u halaki. 24Zuda n'a ka kɛlɛdenw tugura u kɔ k'u gwɛn Bɛtorɔn jigijigiyɔrɔ la fɔɔ ka taga se kɛnɛyɔrɔ la. Mɔgɔ kɛmɛ seegi ɲɔgɔn fagara, tɔw bolila ka taga filisiw ka jamana na. 25K'a ta o tuma na, siya tɔ minw y'u lamini, olu daminɛna ka siran Zuda n'a badenw ɲa fɔɔ u jaa tigɛra. 26A tɔgɔ bɔra fɔɔ ka taga se masacɛ Antiyokusi fɛ, siyaw tun b'a ka seko fɔ kɛlɛ la yɔrɔ bɛɛ.
Antiyokusi ka cii
27Antiyokusi ye koo nunu mɛn tuma min na, a dimina kosɔbɛ. A y'a ka mara kɛlɛdenw bɛɛ lajɛn kɛlɛbolo kelen kɔnɔ, o barika tun ka bon kosɔbɛ. 28A y'a ka nafolo bɔ ka saan kelen sara d'u ma. A y'a fɔ u ye ko u labɛnnin ka to tuma bɛɛ. 29O kɔ, a y'a ye ko wari dɛsɛr'a ka kɛsu kɔnɔ. Nisɔngɔ tun te sɔrɔ kosɔbɛ mara nin kɔnɔ tugu, bari sariya minw tun be yen kabini tumajan, masacɛ tun y'o bɔ yen. O kɛra sababu ye ɲagamini ni gwɛlɛyaw donna jamana kɔnɔ. 30Masacɛ tun be siran ko a tena se k'a ka delinakow kɛ tugu, bari a tun be to ka wari caaman dumu, ani ka to ka mɔgɔ sɔn kosɔbɛ ka tɛmɛ masaw kan minw tɛmɛn'a ɲa. 31A tun be hami o la kosɔbɛ. A y'a latigɛ ko a be taga Pɛrɛsi jamana na janko ka nisɔngɔ minɛ maraw la, ka wari caaman sɔrɔ. 32Liziyasi tun ye mɔgɔbaba ye, masacɛ balima tun lo fana. Masacɛ y'a bila a ka mara koɲaw kunna, k'a ta Efarati kɔɔ daa la fɔɔ ka taga se Ezipiti jamana daan na. 33A y'a dencɛ Antiyokusi lamɔko to a bolo fɔɔ a kɔsegituma na. 34A y'a ka kɛlɛdenw tilan kelen, ni kɛlɛkɛsamaw kalifa a ma. A tun ye koo minw bɛɛ latigɛ, a y'o ɲafɔ a ye ko a k'o kɛ. Zuda mara mɔgɔw ni Zeruzalɛmukaw kosɔn, 35a ko Liziyasi ka kɛlɛbolo ci ka taga Isirayɛli jamana kama k'a ka fanga cɛn, Zeruzalɛmukaw tɔɔ fitini min tora, ka olu halaki, janko mɔgɔ hakili kana to u la yen tugu. 36A tun ka kan ka siya wɛrɛ mɔgɔw bila ka taga sigi u ka mara yɔrɔ bɛɛ la, k'u ka jamana tilantilan u ye. 37Girɛkiw ka masaya saan 147nan na, masacɛ n'a ka kɛlɛdenw tilan kelen nin bɔra Antiyɔsi, min ye a ka mara faamadugu ye. A ye Efarati kɔɔ tigɛ ka tɛmɛ kuluyɔrɔ maraw kɔnɔ.
Gɔriziyasi ni Nikanɔri
(Mak 2nan 8.8-15)
38Liziyasi ye Dorimɛne dencɛ Potoleme, ni Nikanɔri ani Gɔriziyasi woloma. Olu tun ye masacɛ ka mɔgɔsɔbɛ dɔw ye, mɔgɔbabaw tun lo fana. 39A ye mɔgɔ waa bi naani (40 000) ani sotigi mɔgɔ waa wolonwula (7 000) kalifa u ma k'u ci Zuda mara la, ko u ka ta'a halaki ka kɛɲɛ ni masacɛ ka fɔta ye. 40O mɔgɔ saba nunu ye sira minɛ n'u ka kɛlɛdenw bɛɛ ye, ka taga se Emayusi gɛrɛfɛ ka sigi kɛnɛyɔrɔ la. 41O mara jagokɛlaw y'o kibaruya mɛn. U ye sanu ni warigwɛ caaman ta, ani jɔrɔkɔw, ka taga n'o ye kɛlɛdenw ka sigiyɔrɔ la. U tun b'a fɛ ka Isirayɛlidenw san u fɛ k'u siri ka taga u kɛ jɔɔnw ye. Kɛlɛden dɔw bɔra Siri, ni Filisi jamana na ka taga fara kɛlɛden nunu kan. 42Zuda n'a badenw y'a ye ko koo nin be juguyara ka taga, bari u juguw ka kɛlɛdenw sigisigira u ka mara la. U y'a mɛn fana ko masacɛ tun y'a fɔ ko u ka siya bɛɛ ka kan ka faga. 43U y'a fɔ ɲɔgɔn ye ko: «An k'an ka siya kisi halakili ma. An ka kɛlɛ kɛ an ka siya kama n'an ka Alabatosoba kosɔn.» 44Jama ye ɲɔgɔn lajɛn janko k'u yɛrɛ labɛn kɛlɛ kama, ka Ala dali ko a ka makari u la k'u dɛmɛ.
45Mɔgɔ si tun te Zeruzalɛmu kɔnɔ,
a deenw si tun te don,
u si tun te bɔ.
Alabatosoba tun mafiɲɛyara,
lonanw tun ye dugu yɔrɔ barikaman minɛ.
Siya wɛrɛw sigira yen.
Nisɔndiyakan tun te mɛn tugu Isirayɛlidenw fɛ.
Filen fiyɛkan ni gɔni fɔkan tun te mɛn tugu.
Isirayɛlidenw be ɲɔgɔn lajɛn
(Mak 2nan 8.16-23)
46Zuwifuw ye ɲɔgɔn lajɛn ka sɔrɔ ka taga Masifa,f Zeruzalɛmu gɛrɛfɛ, bari Isirayɛlidenw ka dalilikɛyɔrɔ dɔ tun be o yɔrɔ la fɔlɔ la. 47U ye suun don o loon na, ka bugurigwɛ kɛ u kuun na, k'u ka faniw faranfaran, ka dusukasifani don. 48U ye sariyasɛbɛ dayɛlɛ janko k'a yɔrɔ dɔ kalan yanni u b'a kɛ i n'a fɔ siya wɛrɛ minw be fɛɛn dɔ ɲini u ka joo kuntanw fɛ. 49- U nana ni sarakalasefaniw ye, ni suman deen fɔlɔw, n'u ka sumanw *jaka ye. Mɔgɔ minw tun y'u daa di Ala ma ni u ka loon dafara, u ye olu lajɛn. 50U y'u kaan kɔrɔta ka Sankolotigi dali ko: «An ka kan ka mun kɛ ni mɔgɔ nunu ye? An ka kan ka taga n'u ye min?g O la, u tun t'a lɔn koo nunu ka kan ka kɛ yɔrɔ min na. 51An juguw donna i batoso kɔnɔ k'a kɛ yɔrɔ gwansan ye. I ka sarakalasebagaw be dusukasi la, maloya b'u la. 52Siya wɛrɛw ye ɲɔgɔn lajɛn an kama janko k'an halaki. E kɔni b'a lɔn u b'a fɛ ka min kɛ an na. 53An bena se ka lɔ u ɲa cogo di n'i m'an dɛmɛ?» 54O kɔ, u ye buru fiyɛ ka kule kosɔbɛ.
55O kɛnin kɔ, Zuda ye ɲamɔgɔw sigi jama kunna, dɔw kɛra mɔgɔ waa kelen kelen kunna, dɔw kɛra mɔgɔ kɛmɛ kɛmɛ kunna, dɔw kɛra mɔgɔ bi duduuru kunna, dɔw kɛra mɔgɔ tan tan kunna. 56Minw tun b'u ka soo lɔra, ni minw ye furu kɛ a ma mɛn, ani minw ye *ɛrɛzɛnforo bɔ, ani minw tun be siran, a k'olu ka segi soo, ka kɛɲɛ ni Musa ka sariya ye. 57O kɔ, kɛlɛden nunu ye taama daminɛ ka taga sigi Emayusi worodugu ɲafan fɛ. 58Zuda y'a fɔ u ye ko: «Aw k'aw ka kɛlɛkɛminanw labɛn, ka kɛ cɛɛw ye. Siya minw lajɛnnin be an kama, ko u bena anw, n'an ka Alabatosoba halaki, aw labɛnnin ka to ka kɛlɛ kɛ n'u ye sini. 59An ka sa kɛlɛ la, o ka fisa k'an ka siya n'an ka Alabatosoba halakitɔ ye. 60Ala sago ye min ye, a bena o le kɛ.»


text:
Kod 43
Bɛnzamɛn be taga Ezipiti n'a kɔrɔw ye
1Kɔngɔ tun be juguyara ka taga Kanaan jamana na. 2U tun ye suman minw sɔrɔ Ezipiti ka na n'u ye, o banna tuma min na, Yakuba ko a deenw ma: «Aw ye taga suman dɔɔni san tugu.» 3Zuda y'a fɔ u facɛ ye ko: «Cɛɛ nin y'a fɔ an ye k'a gwɛlɛya kosɔbɛ ko: ‹N t'a fɛ k'aw ye n ɲana tugu n'aw dɔgɔcɛfitini nin te n'aw ye.› 4N'i be sɔn k'an dɔgɔcɛ bila a ka taga n'an ye, an bena taga suman san i ye. 5N'i te sɔn a be taga n'an ye, an fana tena taga, bari cɛɛ nin y'a fɔ ko an man kan ka ye ale ɲafɛ, n'an dɔgɔcɛ nin te n'anw ye.»
6Yakuba y'a fɔ u ye ko: «Mun le y'a to aw ye nin baarajugu nin ɲɔgɔn kɛ ne la ten, k'a fɔ cɛɛ nin ye ko dɔgɔcɛ b'aw fɛ?» 7U y'a jaabi ko: «Cɛɛ nin tun y'an dɛrɛ ni ɲiningaliw ye, a y'an ɲininga an yɛrɛ ka koo la k'an ɲininga an ka somɔgɔw la fana. A ko: ‹Aw facɛ be sii la halibi wa? Balimacɛ wɛrɛ b'aw fɛ wa?› An do tun ka kan k'a jaabi o la. An yɛrɛ tun be se k'a lɔn ko a ben'a fɔ ko an ka na n'a ye wa?» 8Zuda y'a fɔ a faa Yakuba ye ko: «N'i sɔnna kanbelen nin be taga ni ne ye, an bena taga sisan sisan janko an ka kisi saya ma, an ani ele yɛrɛ ani anw deenw. 9Ne yɛrɛ le be lɔ n'a kunko ye. Ni ne ma segi n'a ye ka n'a d'i ma fewu, i ka ne ɲininga a la. Ni a ma kɔsegi fewu ka na, i hakɛ be ne le kan tuma bɛɛ. 10A filɛ sa, n'an tun ma to munumunu na, an tun bena segi ka ban a siɲɛ filanan na.»
11O la, u facɛ Yakuba y'a fɔ ko: «O tuma na, aw ye an ka jamana kɔnɔ fɛnɲuman dɔw ta aw bolo ka taga o di cɛɛ nin ma. Yiriji kasadiman sifa dɔw, ni lii dɔɔni, ani pisitasiyiridenw, ni amandiyiridenw fana. 12Aw ye wari dɔ wɛrɛ ta, ani wari minw yera aw ka bɔɔrɔw kɔnɔ fana, n'a sɔrɔ u tun filila le. 13Aw ye aw dɔgɔnin minɛ ka taga, aw ye segi ka taga n'a ye cɛɛ nin fɛ. 14Setigi Ala ka cɛɛ nin karaba aw ye, a ka sɔn Simeyɔn ni Bɛnzamɛn ka segi ka na n'aw ye. Ne kɔni, hali ni ne ka kan ka to dentanya la, ne bena to a la.»
Yusufu b'a balimaw ladon
15Deen nunu ye boɲafɛnw ta, ka wari dɔ wɛrɛ ta, ka Bɛnzamɛn fana minɛ ka taga Ezipiti, Yusufu fɛ. 16Yusufu ye Bɛnzamɛn ye n'u ye tuma min na, a y'a fɔ a ka soo kuntigi ye ko a ka mɔgɔ nunu ladon soo kɔnɔ ka begɛn dɔ faga ka dumuni labɛn, ko bari mɔgɔ nunu bena dumuni kɛ ni ale ye tilefɛ. 17Yusufu ye min fɔ a ka soo kuntigi ye, a y'o kɛ, a ye mɔgɔ nunu ladon Yusufu ka soo kɔnɔ.
18U y'a ye ko u ye u minɛ ka don n'u ye Yusufu ka soo kɔnɔ tuma min na, u siranna kosɔbɛ. U tun b'a miirila ko wari minw tun yera u ka bɔɔrɔw kɔnɔ u ka taama fɔlɔ la, ko u b'a fɛ k'u minɛ, olu ni u ka faliw bɛɛ, k'u tɔɔrɔ ani k'u kɛ jɔɔnw ye o wari kosɔn. 19U gwɛrɛla Yusufu ka soo kuntigi la soo daa la, ka kuma a fɛ ko: 20«I hakɛ to matigi, an nana yan siɲɛ kelen ka suman san. 21An taanin kɔ, an sera yɔrɔ dɔ la an tun ka kan ka lɔ yɔrɔ min na, o yɔrɔ la, an y'an ka bɔɔrɔw daa foni. An kelen kelen bɛɛ ye an ka wariw dafanin sɔrɔ suman kan bɔɔrɔw kɔnɔ. An kɔsegira n'o ye. 22An fana nana ni wari wɛrɛw ye janko ka suman san. An m'a lɔn mɔgɔ min tun ye an ka wari nunu don an ka bɔɔrɔw kɔnɔ.» 23Yusufu ka soo kuntigi y'a fɔ u ye ko: «Aw k'aw hakili sigi, aw kana siran foyi la. Aw faaw ka Ala min ye aw ka Ala ye, ale lo ye nafolo d'aw ma aw ka bɔɔrɔw kɔnɔ. N'o tɛ, aw ka wari sera ne ma.» O kɔ, u nana ni Simeyɔn ye u fɛ.
24Cɛɛ nin ye Yusufu balima nunu ladon Yusufu ka soo kɔnɔ, ka senkoji d'u ma, ani ka dumuni di u ka faliw ma. 25Yusufu balima nunu ye u ka boɲafɛnw labɛn n'u be Yusufu makɔnɔna tilefɛ. Bari u tun y'a mɛn ko u bena dumuni kɛ n'a ye.
26Yusufu nana soo tuma min na, u ye u ka boɲafɛn nunu ta k'o d'a ma, ani k'o kunbiri gwan a ɲakɔrɔ. 27O kɔ, Yusufu y'u ɲininga ko u ka kɛnɛ wa. A ko tugu: «Aw facɛ cɛkɔrɔba nin aw tun ye min koo fɔ ne ye, a ka kɛnɛ wa? Halibi a be sii la wa?» 28U y'a jaabi ko: «I ka baarakɛla an facɛ kɔni be sii la. A ka kɛnɛ fana.»
O kɔ, u y'u kunbiri gwan a ɲakɔrɔ k'a boɲa. 29Yusufu y'a ɲaa kɔrɔta k'a baden Bɛnzamɛn filɛ. A y'a fɔ u ye ko: «Aw tun ye aw dɔgɔnin min koo fɔ ne ye, ale lo ye nin ye wa?» O kɔ, a y'a fɔ tugu ko: «Ala ka makari i la, n dɔgɔnin.» 30A dɔgɔnin nin makari y'a minɛ fɔɔ a ɲaji tun b'a fɛ ka bɔ, o la, a wilila joona joona ka don a ka layɔrɔ la ka kasi yen.
31O kɔ, a y'a ɲaa ko ka bɔ. A ye fanga la a yɛrɛ kan k'a fɔ k'u ka na ni dumuni ye. 32U ye Yusufu ka dumuni d'a ma danna, k'a balimaw ta d'u ma danna. Ezipitika minw tun be yen, u ye olu ta fana d'u ma danna. Bari Ezipitikaw tun te sɔn ka dumuni kɛ ni eburuw ye, o ye tana ye olu fɛ. 33U ye sigiyɔrɔ di Yusufu balima nunu ma a ɲafɛ ka tugu ɲɔgɔn na, k'a daminɛ kɔrɔ ma fɔɔ ka n'a laban ni dɔgɔnin ye. U kabakoyara kosɔbɛ ni u be to ka ɲɔgɔn filɛ. 34Dumuni min tun be Yusufu kɔrɔ, a y'o dɔ di a balima nunu ma, nga Bɛnzamɛn ta tun ka ca ni tɔ nunu ta ye fɔɔ siɲɛ duuru.
Yusufu korila ka duvɛn min n'u ye ɲɔgɔn fɛ.


text:
Kɛw 5
Ananiyasi n'a muso Safira ka koo
1Nga cɛɛ dɔ tun be yen min tɔgɔ tun ko Ananiyasi. A ka muso tɔgɔ tun ko Safira. U bɛnna k'u ka foro dɔ feere, 2ka dɔ bɔ a sɔngɔ la ka sɔrɔ ka taga tɔɔ di cidenw ma. 3O la, Piyɛri y'a fɔ a ye ko: «Ananiyasi, a kɛra di i y'a to Sutana sera i kɔrɔ fɔɔ i be galon tigɛ Nii Senuman ye? Mun na i ye foro nin sɔngɔ dɔ dogo? 4E tun te se ka foro nin feereko to yen wa? Hali n'i y'a feere fana, e tun te se ka to n'a sɔngɔ ye i yɛrɛ sago la wa? A kɛra di miiriyajugu nin donna i dusu la? I ma galon tigɛ mɔgɔw ye dɛ, i y'a tigɛ Ala le ye.»
5Ananiyasi y'o kuma mɛn dɔrɔn, a benna ka sa. Mɔgɔ minw y'o kibaru mɛn, siranyaba ye olu bɛɛ minɛ. 6Kanbelenw nan'a suu koɲa kɛ, ka ta'a suu don.
7Lɛrɛ saba ɲɔgɔn tɛmɛnin kɔ, Ananiyasi ka muso sera o yɔrɔ la, nga a tun ma bɔ koo nin kala ma. 8Piyɛri y'a ɲininga ko: «Tiɲɛ fɔ n ye. Aw y'aw ka foro feere o daa nin lo la wa?» Muso y'a jaabi ko ɔnhɔn.
9O la, Piyɛri y'a fɔ a ye ko: «Mun na aw bɛnna ka Matigi ka Nii darabɔ? Ayiwa, mɔgɔ minw tagara i cɛɛ suu don, u segitɔ filɛ nin ye. U bena taga n'i fana suu ye.»
10O yɔrɔnin bɛɛ, muso nin benna Piyɛri kɔrɔ ka sa. Kanbelen nunu donna k'a sanin sɔrɔ. U y'a ta k'a taga suu don a cɛɛ ka kaburu gɛrɛfɛ. 11Siranya ye Krista ka jama minɛ kosɔbɛ, mɔgɔ minw bɛɛ fana y'o kibaru mɛn, olu bɛɛ siranna kosɔbɛ.
Cidenw be kabakow kɛ
12Cidenw tun be kabako caaman kɛ jama ɲana. U be Alabatosoba donda min wele ko Solomani ka bulonda, kalandenw bɛɛ tun be to ka ɲɔgɔn lajɛn yen ni miiriya kelen ye. 13Nga mɔgɔ tɔw si tun te sɔn ka taga jɛn n'u ye. O bɛɛ n'a ta, jama tun b'u tanu. 14Cɛɛ ni muso caaman tun be lara Matigi la ka fara kalandenw ka jɛnkulu kan. 15Mɔgɔw tun be bɔ n'u ka banabagatɔw yɛrɛ ye ka na u lala siradaw la dɛbɛ ni kalakaw kan, janko Piyɛri tɛmɛtɔ suma ka kɛ u dɔ kan waasa u ka kɛnɛya. 16Mɔgɔw tun be bɔ hali Zeruzalɛmu dafɛ duguw la, k'u ka banabagatɔw ni jinatɔw ta ka na. U bɛɛ fana tun be kɛnɛya.
Cidenw be tɔɔrɔla Yezu tɔgɔ kosɔn
17O la, sarakalasebagaw kuntigiba n'a ka dakɔrɔsigiw minw ye *Saduseɲɛw ye, u bɛɛ dimininba 18wilila ka ciden nunu minɛ jama ɲana k'u don kaso la. 19Nga Matigi y'a ka mɛlɛkɛ ci sufɛ ka na kasobon daa yɛlɛ ka bɔ ni ciden nunu ye k'a fɔ u ye ko 20u ka taga Alabatosoba kɔnɔ, ka kisili kuma fɔ mɔgɔw ye.
21U ye mɛlɛkɛ ka kuma bato. Sɔgɔma joona, u sera Alabatosoba kɔnɔ k'a daminɛ ka mɔgɔw kalan.
O tuma na, sarakalasebagaw kuntigiba n'a ka dakɔrɔsigiw tagara u ka ɲɔgɔnyeyɔrɔ la. U ye zuwifuw ka kititigɛlaw bɛɛ lajɛn, ka sɔlidasiw bila k'u ka taga cidenw bɔ kaso la ka na n'u ye. 22Nga u tagara se, u ma cidenw sɔrɔ kasobon kɔnɔ. U segira ka taga o ɲafɔ ko: 23«An tagara se ka daa yɛlɛ ka don, an ma mɔgɔ si sɔrɔ yen. K'a sɔrɔ dakɔlɔsibagaw tun be daa la, a fana tun sɔgɔnin lo ka ɲa.»
24Alabatosoba kɔlɔsibagaw ɲamɔgɔ, ni sarakalasebagaw kuntigiw y'o kibaru nin mɛn, u bɛɛ kɔnɔnafilila kosɔbɛ. U tora ka ɲɔgɔn ɲininga ko koo nin laban bena kɛ cogo di. 25K'u t'o la, mɔgɔ dɔ nan'a fɔ u ye ko: «A filɛ, aw ye mɔgɔ minw don kaso la, u b'a la ka jama kalan Alabatosoba kɔnɔ.»
26O tuma na, Alabatosoba kɔlɔsibagaw ɲamɔgɔ n'a ka mɔgɔw tagara yen ka cidenw wele. Nga u m'u jagoya, bari u tun be siran ko jama kana na u bon ni kabakuruw ye.
27U nana ni cidenw ye u ka kiti tigɛyɔrɔ la. Sarakalasebagaw kuntigiba y'u ɲininga ko: 28- «An tun ma kangari la aw ye ko aw kana mɔgɔw kalan a ka koo la wa? Nga aw ye Zeruzalɛmukaw tulo fa n'aw ka kalan ye. O tuma na, aw b'a fɛ cɛɛ nin fagako hakɛ ka ben anw kan le wa?»
29O la, Piyɛri ni ciden tɔw y'u jaabi ko: «Anw te se ka ban Ala sago la ka adamadenw ta kɛ. 30Aw tun ye Yezu min gwengwen k'a faga lɔgɔ kan, an bɛmaw ka Ala y'a kunun, 31k'a kɛ mɔgɔbaba ye, k'a sigi a yɛrɛ kinibolo la masaya la, ani k'a kɛ kisibaga ye, janko ale sababu la, Isirayɛlidenw ka nimisa ka faran u ka kojuguw la, Ala k'u ka hakɛw yafa. 32Ala ye koo minw kɛ, an y'o seerew ye ani Nii Senuman, Ala ye min di a sagokɛlaw ma.»
33Cidenw ka kuma nunu ye kititigɛlaw dusu gwan fɔɔ u y'a fɔ k'u ka kan ka faga. 34Nga *Fariziɲɛ dɔ tun be kititigɛlaw cɛma, a tɔgɔ tun ko Gamaliyɛli, sariya karamɔgɔ tun lo. Bɛɛ tun be boɲa la a kan. Ale wilila k'a fɔ ko cidenw ka bɔ kɛnɛma fɔlɔ. 35O kɔ, a ko: «Eyi! Isirayɛlidenw, aw bena koo min kɛ mɔgɔ nunu na, aw y'a jati minɛ ka ɲa! 36A ma mɛn kosɔbɛ, Tedasi wilila ko ale ye mɔgɔbaba ye. Mɔgɔw tugura a kɔ fɔɔ ka se mɔgɔ kɛmɛ naani ɲɔgɔn ma. U y'a faga tuma min na, a kɔmɔgɔw bɛɛ ma jɛnsɛn ka tunu wa? 37O kɔ, Ɔrɔmukaw tun be jamanadenw jatira tuma min na, Zuda ka bɔ Galile wilila n'a kɔmɔgɔ caaman ye ka muruti. U y'ale fana faga, a kɔmɔgɔw bɛɛ jɛnsɛnna. 38Ayiwa, ne b'a fɔ aw ye, aw kana mɔgɔ nunu ka koo nin ta aw kuun na tugu, aw y'u to. N'o y'a sɔrɔ n'u ka ŋaniya, walima u ka baara bɔra adamadenw na, a bena na cɛn. 39Nga n'o y'a sɔrɔ ni Ala nɔɔ lo, aw tena se ka foyi kɛ u la. An k'an yɛrɛ kɔlɔsi an kana kɛ Ala juguw ye.»
Ayiwa, u sɔnna Gamaliyɛli ka kuma na. 40U ye cidenw wele k'u bugɔ ni golokamiw ye ka ban, u ye kangari la u ye k'u kana Yezu tɔgɔ wele abada. U y'u bila ka taga. 41Cidenw nisɔn diyanin bɔra kiti tigɛyɔrɔ la, bari Ala ye boɲa la u kan min kɛra u lɔgɔbɔko ye Yezu tɔgɔ kosɔn. 42Loon o loon, Yezu min ye Ala ka Mɔgɔ wolomanin ye, cidenw tun be to ka taga ale ka kibaru diman fɔ mɔgɔw ye Alabatosoba kɔnɔ, ani u yɛrɛ ka soow kɔnɔ.


text:
Eza 1
YƆRƆ FƆLƆ
(1—39)
1- Masaba ye yelifɛn minw yira Amɔsi dencɛ Ezayi la Zuda mara ni Zeruzalɛmu koo la, Oziyasi ka masaya tile la Zuda mara kunna, ni Yotamu, ani Akazi ni Ezekiyasi taw la.
Isirayɛlidenw ka faamubaliya
2Sankolo, i ka mɛnni kɛ!
Dugukolo, e k'i tulo malɔ!
Bari, Masaba be kumana. A ko:
«Ne ye deenw kolo. Ne y'u lamɔ.
Nga u murutira ne ma.
3Misi b'a tigi lɔn,
fali b'a ka kolokolo bilayɔrɔ lɔn.
Nga Isirayɛlidenw te ne lɔn,
ne ka jama te foyi faamu.»
Zuda mara cɛnko
4Bɔnɛ ye aw ta ye!
Aw jamana mɔgɔw, kojugukɛlaw!
Aw ka kojugu doni b'aw kunna!
Siyajuguw! Denkolon nunu!
Aw banna Masaba la!
Aw ye Isirayɛli ka Ala dɔgɔya.
Aw y'aw kɔɔ d'a ma.
5Aw minw be muruti tuma bɛɛ,
aw ka kan ka bugɔ aw fari yɔrɔ jumɛn la tugu?
Bari kungolo bɛɛ ye joli ye,
dusukun bɛɛ nagasira!
6K'a ta sentigɛ la, ka ta'a bila kungolo la,
yɔrɔ si te a cogo la.
A bɛɛ mandiminin lo,
a bɛɛ bugɔlinɔw, ni jolidakuraw.
U ma ko, tulu ma mɔ u la, u ma siri.
7Aw ka jamana halakira,
aw ka duguw jɛnina.
Aw yɛrɛw ɲana, lonanw b'aw ka forow fonna.
U cɛnnin lo, i ko siya wɛrɛw y'a ɲagami.
8*Siyɔn dugu tora.
A tora yen i ko togonda, *ɛrɛzɛnforo kɔnɔ.
A tora yen i ko bonkolon, jeforo kɔnɔ.
A tora yen i ko kɛlɛdenw ye dugu min lamini.
9- Ni Masaba Setigi tun ma an tɔɔ to,
an tun bena halaki i ko Sodɔmu,
an tun bena halaki i ko Gɔmɔri.
Batoli min man di Ala ye
10Aw, Sodɔmu dugu ɲamɔgɔw,
aw ye mɛnni kɛ Masaba ka kuma la!
Gɔmɔrikaw,
aw k'aw tulo malɔ an ka Ala ka sariya la!
11- Masaba ko:
«Aw ka saraka caaman nunu be mun le ɲa ne ye?
Aw be sagajigi minw bɔ saraka jɛnitaw ye,
olu nigɛ bɔra n la,
aw ka misituluw fana nigɛ bɔra n la.
Tura joli, ni sagaden joli,
ani bakɔrɔnin joli te n nisɔn diya tugu.
12Aw be to ka na lɔ ne ɲakɔrɔ.
Jɔn y'a ɲini aw fɛ ko aw k'aw seen la ne ka luu kɔnɔ?
13Aw kana boɲafɛn fufafu di ne ma tugu.
Aw ka wusulan sisi man di n ye.
Aw be kojugu minw kɛ kalokura ɲanagwɛw, ni lafiɲɛlonw,
ani aw ka lajɛnnilonw la,
ne te se k'o muɲu.
14Aw ka kalokura ɲanagwɛw,
n'aw ka ɲanagwɛ tɔw koo ka go ne ye.
U be n tɔɔrɔ, u nigɛ bɔra.
15N'aw be daalili kɛra,
ne bi n yɛrɛ dogo aw la.
Hali n'aw y'aw ka daaliliw caya,
ne tena mɛnni kɛ aw fɛ.
Aw ye mɔgɔfagalaw ye!
16Aw ka jii ko, aw k'aw yɛrɛ saniya.
Aw k'aw ka kɛwalijuguw tunu ka bɔ n ɲakɔrɔ!
Aw ka kojugu dabila.
17Aw ka koɲumankɛ degi,
aw ka tilenninya kɛ,
aw ka mɔgɔ tɔɔrɔninw dɛmɛ.
Aw ka falatɔw ka tiɲɛ d'u ma.
Aw ka firiyamusow kunko ɲanabɔ.
18Ɔnhɔn! Aw ye na, an ka sigikafɔ kɛ.»
Masaba ko ten!
«Hali n'aw ka kojuguw wulenna i ko joli,
u bena gwɛ i ko kɔɔri.
Hali n'u wulenna fɔɔ ka fin,
u bena gwɛ parapara.
19N'aw sɔnna ka mɛnni kɛ ne fɛ,
aw bena jamana nin tɔnɔ dumu.
20Nga n'aw banna, n'aw murutira,
murujan le ben'aw ban.»
Masaba le ko ten!
Zeruzalɛmu saniyako
21Duguɲuman nin kɛra di
ka kɛ tilenbaliyadugu ye ten?
Hɔrɔnyadugu tun lo.
Tilenninyadugu tun lo.
Nga sisan, mɔgɔfagadugu lo.
22Aw ka warigwɛ kɛra i ko nigɛbo.
Aw ka duvɛn diman fanin be jii la.
23Aw ka dugu ɲamɔgɔw kɛra mɔgɔmurutininw ye,
benkannikɛlaw dɛmɛbagaw lo.
Bonyafɛn le ka di u bɛɛ ye,
u be boli daa sanfɛnw kɔ.
U te falatɔ ka tiɲɛ d'a ma,
firiyamuso ka koo te don u tulo la ka ye.
24O le y'a to, Matigi, Masaba, Setigi ko,
Isirayɛli ka Barikatigi ko:
«Jaati! Ne bena see n kɛlɛɲɔgɔnw kɔrɔ,
ne bena n mɔnɛ bɔ n juguw la.
25Ne bena n bolo kɔrɔta aw kama.
Nɔgɔ min b'aw kan i ko nigɛbo,
ne ben'o bɛɛ bɔ nigɛbo bɔcogo la ni tasuma ye.
26Ne bena aw ka kititigɛlaw yɛlɛma k'u kɛ
i ko fɔlɔfɔlɔ kititigɛlaw,
k'aw ka ladilikɛbagaw kɛ i ko fɔlɔfɔlɔtaw.
O kɔ, aw ka dugu bena sɔrɔ ka wele ko
Duguɲuman, tilenninyadugu.»
27*Siyɔn bena kisi tilenninyako sababu la.
A kɔnɔmɔgɔ minw bena nimisa ka fara u ka kojuguw la,
ka tiɲɛko kɛ,
olu bena kisi.
28Mɔgɔmurutininw ni kojugukɛlaw bena halaki ɲɔgɔn fɛ.
Minw be ban Masaba la, olu bena tunu.
Sɔnnikɛtuw
29Aw ka joyiri minw koo ka d'aw ye haali,
aw bena maloya olu koo la.
Aw ye yiritu minw woloma,
aw kuun bena surun u koo la.
30Bari, aw bena kɛ i ko yiribaba,
a furaburuw wulentuma na.
Aw bena kɛ i ko yiritu, jii dɛsɛra min na.
31Mɔgɔ barikaman be kɛ i ko lɔgɔ murumuru,
a ka baara be kɛ takami ye,
u fila bena jɛni ɲɔgɔn fɛ.
Mɔgɔ si tena sɔrɔ min b'a faga.


text:
Sar 25
Lafiɲɛsan
1Masaba y'a fɔ Musa ye Sinayi kulu kan ko: 2- «A fɔ Isirayɛlidenw ye ko: Ne bena jamana min di aw ma, n'aw donna yen tuma min na, dugukolo ka kan ka lafiɲɛ janko ne Masaba ka boɲa sɔrɔ. 3Aw k'aw ka forow sɛnɛ saan wɔɔrɔ kɔnɔ, k'aw ka *ɛrɛzɛnsunw bolomisɛnw tigɛ k'u suman ladon saan wɔɔrɔ kɔnɔ. 4Nga saan wolonwulanan bena bila ne Masaba ye, o ka kɛ dugukolo ka lafiɲɛsan ye. Aw kana sɛnɛ kɛ, aw kana aw ka ɛrɛzɛnsunw bolomisɛnw tigɛ o saan kɔnɔ. 5Aw kana suman mananw ladon, aw kana ɛrɛzɛnw tigɛ aw ka ɛrɛzɛnsunw na, aw ma janto minw na. O saan ka kɛ dugukolo ka lafiɲɛsan ye. 6Suman manan bena kɛ aw ka dumuni ye dugukolo ka lafiɲɛsan na. Aw yɛrɛw, n'aw ka jɔncɛw, n'aw ka jɔnmusow, n'aw ka baaradenw, ni lonan minw b'aw cɛma. 7Aw ka begɛnw, ni kongosogo minw be aw ka jamana kɔnɔ, olu bena balo ni suman manan nunu bɛɛ ye.
Saan bi duurunan ɲanagwɛ
8«Aw ka saan wolonwula jati fɔɔ siɲɛ wolonwula. O saan wolonwula sigiyɔrɔman wolonwula be bɛn saan bi naani ni kɔnɔntɔn ma. 9Aw k'a to u be buru fiyɛ belebele faan bɛɛ la saan kalo wolonwulanan tile tannan loon. Hakɛ yafalon na, aw ka buru fiyɛ aw ka jamana yɔrɔ bɛɛ la. 10Aw ka saan bi duurunan bila ne Ala ye ka hɔrɔnyali wango la jamana yɔrɔ bɛɛ la a kɔnɔ mɔgɔw bɛɛ ye. Aw ka saan nin wele ko saan bi duurunan ɲanagwɛ. Aw kelen kelen bɛɛ bena segi ka taga aw ka fadenyabolo la, k'aw ka dugukolow tigiya kɛ tugu. 11O saan bi duurunan bena kɛ ɲanagwɛ saan ye aw fɛ, aw kana danni kɛ, aw kana suman manan tigɛ, aw kana *ɛrɛzɛnw tigɛ ɛrɛzɛnsunw na, aw ma janto minw na. 12Saan nin ye ɲanagwɛ saan ye, a ka kɛ saan ye min bilara ne ye aw fɛ. Aw ka suman manan dama le dumu.
13«Ɲanagwɛ saan nin na, aw kelen kelen bɛɛ ka segi ka taga aw ka dugukolow tigiya kɛ tugu. 14Ni aw ye dugukolo dɔ feere aw balima dɔ ma, walima ka dɔ san a fɛ, aw kana ɲɔgɔn tɔɲɔ. 15I be min san i balima fɛ, saan minw tɛmɛna ɲanagwɛ saan kɔ, olu kana jati a sɔngɔ la. Ale min b'a feere i ma fana, o sɔngɔ ka kɛɲɛ ni sɛnɛkɛsan tɔw daa ye. 16N'o saan tɔw ka ca, i k'a sɔngɔ caya ka kɛɲɛ n'o ye. N'u ka dɔgɔ, i k'a sɔngɔ dɔgɔya ka kɛɲɛ n'o ye. Bari a b'a feere ka kɛɲɛ ni sumantigɛwaatiw daa ye. 17Aw kana ɲɔgɔn tɔɲɔ, aw ka siran aw ka Ala ɲa. Ne le ye Masaba aw ka Ala ye.
18«Aw ka ne ka sariyaw bato, ne ye kuma minw fɔ, aw ka banba ka olu kɛ. N'o kɛra, aw bena sigi hɛrɛ la jamana nin kɔnɔ. 19Sɛnɛ bena ɲa, aw bena dumuni kɛ ka fa, ani ka sigi hɛrɛ la jamana nin kɔnɔ.
20«N'a b'aw kɔnɔ ko: ‹Anw bena mun dumu saan wolonwulanan nin kɔnɔ, ni anw ma danni kɛ ka se ka suman tigɛ?› 21Ayiwa, ne bena aw ta ɲa saan wɔɔrɔnan na fɔɔ suman nin tena ban aw fɛ saan saba kɔnɔ. 22A saan seeginan na, aw bena sɛnɛ kɛ, nga aw bena sumankɔrɔ dumu fɔɔ sumankura ka se, a saan kɔnɔntɔnnan na.
Yɔrɔ segiko a tigi ma
23«Dugukolo man kan ka feere ka to a sanbaga bolo kudayi, bari dugukolo ye ne ta ye. Aw ye lonanw ni sigibagaw dama ye ne ka yɔrɔ la. 24Aw bena jamana min tigiya kɛ, ni mɔgɔ ye dugukolo san o kɔnɔ yɔrɔ o yɔrɔ, o tigi k'a lɔn ko sira dinin be dugukolo feerebaga ma ka dugukolo nin san a fɛ tugu.
25«N'i balima dɔ dɛsɛra fɔɔ a y'a ka dugukolo dɔ feere, a balima min ka surun a la kosɔbɛ, ale ka na ka dugukolo nin sɔngɔ kɔsegi a sanbaga ma k'a minɛ. 26Ni mɔgɔ ma sɔrɔ, n'a yɛrɛ ye cogoya sɔrɔ tuma min na, n'a be se ka segi k'a san tugu, 27saan minw tɛmɛn'a feerenin kɔ, a k'olu jati. Saan tɔɔ minw tora, a k'o sɔngɔ kɔsegi a sanbaga ma. O kɔ, a be se ka segi ka kɛ a ka yɔrɔ tigi ye. 28N'a ma cogo sɔrɔ ka se k'o tigi ta d'a ma, a ye yɔrɔ min feere, o bena to a sanbaga bolo fɔɔ saan bi duurunan ka se. N'o saan sera, a bena segi a ma, o tuma na, a bena se ka segi ka kɛ a tigi ye.
29«Dugu min laminina ni kogo ye, ni dɔ y'a ka soo feere o kɔnɔ, a be se ka segi k'a minɛ tugu a sanbaga fɛ k'a ka wari segi a ma. O daan ye saan kelen ye. 30Soo min be dugu kɔnɔ min lamininin be ni kogo ye, n'a tigi ma se ka segi k'a minɛ saan kelen dafanin kɔ, a bena kɛ a sanbaga n'a kɔmɔgɔw ta ye, kudayi. A te segi ka di a tigikɔrɔ ma saan bi duurunan na. 31Dugu minw lamininin tɛ ni kogo ye, o duguw kɔnɔ soow bena jati i n'a fɔ forow. Soo nunu feerebagaw be se ka segi k'u san tugu, u bena segi ka di u tigiw ma saan bi duurunan na.
32«Sira dinin be Levi kɔmɔgɔw ma waati bɛɛ ka segi k'u ka soow san tugu u ka duguw kɔnɔ. 33Hali ni soo nin sanbaga ye Levi kɔmɔgɔ ye fana, ni saan bi duurunan sera, a tigi be bɔ soo nin kɔnɔ k'a to a tigikɔrɔ ye, bari Levi kɔmɔgɔw ka soo minw be u ka duguw kɔnɔ, olu le ye u niyɔrɔ ye Isirayɛlidenw cɛma. 34Foro minw be Levi kɔmɔgɔw ka duguw lamini na, olu te se ka feere, bari olu ye u ta ye kudayi.
Juruko
35- «N'i balima dɔ kɛra fantan ye, n'a dɛsɛra, i k'a dɛmɛ janko a ka se ka to aw cɛma, hali ni lonan lo min be aw fɛ, walima tɛmɛbaga. 36I kana tɔnɔ ɲini a fɛ cogo si la, nga i ka siran i ka Ala ɲa, janko i balima ka se ka to aw cɛma. 37- Kana wari juru don a la tɔnɔ kama. Kana dumuni dɔndɔ a ma fana tɔnɔ kama. 38Ne le ye Masaba aw ka Ala ye, min y'aw bɔ Ezipiti jamana na ka Kanaan jamana di aw ma, ani ka kɛ aw ka Ala ye.
Jɔɔnw hɔrɔnyako
39- «N'i balima dɔ kɛra fantan ye, n'a y'a yɛrɛ feere i ma, i kan'a minɛ i n'a fɔ jɔɔn. 40I k'a minɛ i ko baaraden, walima tɛmɛbaga, aw cɛma. A ka baara kɛ i fɛ fɔɔ saan bi duurunan ɲanagwɛ ka se. 41O saan na, i ka sira d'a ma, a n'a deenw ka segi ka ta'a ka fadenyabolo la, k'a faaw ka dugukolo tigiya kɛ tugu. 42Isirayɛlidenw ye ne ka baarakɛlaw ye, ne y'u bɔ Ezipiti jamana na. O la, u man kan ka feere i n'a fɔ jɔɔnw. 43Kana kuntigiya digi u kan, nga i ka siran i ka Ala ɲa.
44«Aw bena jɔncɛ ni jɔnmuso minw san, olu ka kan ka bɔ siya wɛrɛw la, minw be aw lamini na. 45Lonan minw be aw fɛ, aw be se ka olu san k'u kɛ jɔɔnw ye fana. U ye deen minw sɔrɔ k'u to aw ka jamana na, aw be se k'olu fana san ka kɛ aw ta ye. 46U ka kɛ aw deenw cɛɛn ye aw kɔ. Aw be se k'u kɛ jɔɔnw ye kudayi, nga aw man kan ka kuntigiya digi aw balima Isirayɛlidenw kan.
47«Lonan min be aw fɛ, walima min tɛmɛtɔ lo, n'u dɔ kɛra fɛntigi ye, i balimaw dɔ ka kɛ fantan ye, fɔɔ a y'a yɛrɛ feere lonan nin ma, min siginin be aw cɛma, walima lonan nin ka fadenyabolo mɔgɔ dɔ ma, 48a feerenin kɔ, a be se ka hɔrɔnya tugu ni wari ye. A balimaw dɔ be se k'o kɛ. 49A facɛfitini walima ale dencɛ, walima a facɛkɔrɔba, walima ale dencɛ be se k'a hɔrɔnya. A ka fadenyabolo mɔgɔ wɛrɛ, min ka surun a la balimaya la, o fana be se k'o kɛ. Ni ale yɛrɛ ye fɛɛn sɔrɔ, a be se k'o wari di k'a yɛrɛ hɔrɔnya. 50A n'a sanbaga ka jatiminɛ kɛ ɲɔgɔn fɛ, k'a daminɛ a feeresan na ka ta'a bila saan bi duurunan na. A ka hɔrɔnya sɔngɔ ka kɛɲɛ n'o saanw daa ye. O saanw be sara ka kɛɲɛ ni baaraden saracogo ye. 51N'o saan tɔw ka ca, a hɔrɔnya sɔngɔ ka kan ka kɛɲɛ n'o ye. 52Saan tɔɔ minw tora sanni saan bi duurunan ka se, ni olu man ca, a ka jatiminɛ kɛ k'a hɔrɔnya sɔngɔ kɛɲɛ n'o ye. 53U k'a minɛ i n'a fɔ baaraden min be sara saan o saan. Aw kan'a to a kuntigi k'a ka fanga digi a kan. 54Hali n'a ma se ka hɔrɔnya o cogo nunu si la, ni saan bi duurunan sera, a n'a deenw be labila o kɔnɔ.
Ne ye Masaba aw ka Ala ye
55«Ɔnhɔn, Isirayɛlidenw ye ne ka jɔɔnw ye! Ne ka baarakɛlaw lo, ne ye minw bɔ Ezipiti jamana na. Ne le ye Masaba, aw ka Ala ye.


text:
Lɔn 14
Lɔgɔ batoko
1Mɔgɔ dɔ wɛrɛ ka koo filɛ fana.
A be wili k'a yɛrɛ labɛn baji fariman kan taama na.
A b'a darakan fɔ yiri lɛsɛnin ye,
min barika ka dɔgɔ ni kurun ye,
a b'a ka taama kɛ min kɔnɔ.
2Bari, kurun dilankun ye ka se ka nafolo sɔrɔ.
Hakilitigi le y'a baara.
3Nga ele, an Faa ka kanuya barika la,
kurun be taga ɲa.
I ye sira bɔ kɔgɔji kan,
i ye hɛrɛ sira bɔ bajiw kan.
4I b'a yira ten ko
i be se ka mɔgɔ kisi ka bɔ kojugu sifa bɛɛ la,
hali n'a be jii kan taama daminɛ
n'a te foyi lɔn a la.
5E ye fɛɛn minw dan i ka lɔnniya barika la,
e t'a fɛ o ka kɛ nafatanw ye.
O kama, adamadenw be sɔn ka taga u yɛrɛ kalifa
yiri kunkurunin ma.
U be jikuruw cɛtigɛ kurundennin kɔnɔ,
ka se u taayɔrɔ la hɛrɛ la.
6Koow daminɛ na, mɔgɔjanjan yɛrɛboɲalaw satuma na,
diɲɛ ɲasigi tagar'a yɛrɛ sutara kurundennin le kɔnɔ.
Ele yɛrɛ le y'a mara o ka kɛ diɲɛ sii ye
waati nata mɔgɔw fɛ.a
7Tilenninya ma tunu lɔgɔ min barika la,
duba b'o kan.
8Nga adamaden bolo be min kɛ joo ye,
ale n'a dilanbaga bɛɛ danganin lo.
A dilanbaga danganin lo sabu ale lo y'a baara.
Lɔgɔ min ye tolifɛn ye,
ale yɛrɛ danganin lo fana,
bari u y'a wele ko batofɛn.
9Tiɲɛ na, Alaɲasiranbali n'a ka juguya koo ka go Ala ye.
10Baara nɔɔ, ani baara kɛbaga bɛɛ bena ɲagwan sɔrɔ.
11O kama, Ala ka kiti bena se siyaw ka joow ma fana.
Bari, hali n'u y'a ka danfɛn dɔ ye,
u nana kɛ fɛnjuguw ye.
Balawufɛn lo adamadenw fɛ,
jaan lo nalomanw seen kɔrɔ.
Josɔn bɔyɔrɔ
12Joo dilanko le nana ni kakalaya ye.
O miiriya sɔrɔko ye ɲagamini don mɔgɔ balocogo la.
13Joow tun te yen koow daminɛ na,
u tena to yen fana kudayi!
14Adamadenw ka yɛrɛboɲa le nana n'u ye diɲɛ kɔnɔ.
O la fana, a latigɛra ko u ka koo bena bari ka ban.
15Denfa dɔ deen kɛnɛkɛnɛ ka saya sababu la,
a dusu kasinin y'a fɔ ko
u k'ale ka deen jaa dilan,
min barila ka sa.
U ye boɲa l'a kan i ko batofɛn,
k'a sɔrɔ suu lo.
A y'a kɛcogo gundo n'a landaw yir'a ka mɔgɔw la.
16A koo nana barika sɔrɔ tuma dɔ,
o landajugu nin nana kɛ sariya ye
ni mɔgɔw b'a bato.
O la, masa dɔw ye mɔgɔw wajibiya ka jaaw bato.
17Minw yɔrɔ jaɲa b'u bato bali,
u be olu jaa dilan k'u to yɔrɔjan.
U be boɲa la u ka masa min kan,
u b'ale jaa dilan min be ye ɲaa na.
O la, u be se ka boɲa la u ka masa ye
ni timinadiya ye
ko a b'u ɲakɔrɔ, k'a sɔrɔ a te yen.
18Hali mɔgɔ minw t'a lɔn yɛrɛ,
olu y'u niin don kosɔbɛ o batoli nin na,
a dilanbaga ka timinadiya kosɔn.
19K'a sɔrɔ a dilanbaga tun b'a fɛ ka kuntigiba dusu diya.
A ye cekuya don a ka baara la,
a b'a jaa dilan k'a cɛɲa
fɔɔ ka tɛmɛ a yɛrɛ kan.
20O la, baara nin ka cɛɲa b'a nigɛ don mɔgɔ la,
fɔɔ u tun be mɔgɔ min boɲa adamadenya la,
ale nana kɛ batofɛn ye u fɛ.
21O nana kɛ jaan ye adamadenw fɛ.
O la, ni bɔnɛ sera mɔgɔ dɔ ma, walima fanga,
u b'a fɔ ko kabakuru nin nɔɔ lo, walima lɔgɔ nin lo.
U b'o tɔgɔ nin di ale ma
k'a sɔrɔ, o ye Ala kelenpe dama le ta ye.
Josɔn n'a bɔnɛ
22Ka fili Ala lɔnniya la, u ma dan o ma dɛ.
U tora kɛlɛjugu la lɔnbaliya kosɔn
ka kojugu nin wele ko hɛrɛ,
23ka to ka denmisɛnw kɛ ka joow sɔn,
ka kodogoninw kɛ,
ka landajuguw kɛ u ka ɲanagwɛjuguw la.
24U te adamadenya jati tugu,
u te tilenninya kɛ furu kɔnɔ.
Dɔ be janfa kɛ k'a tɔɲɔgɔn sii tunu,
dɔ be ɲamɔgɔya kɛ n'a muso ye k'a dusu cɛn.
25Fɛɛn bɛɛ ɲagamina:
jolibɔn, ɲɔgɔnfaga, soɲali, namaran,
tilenbaliya, janfa, ɲagamini,
ani ka kali gwansan,
26mɔgɔɲumanw tɔɔrɔko,
ɲumanlɔnbaliya, nɔgɔtɔya,
cɛɛw te musoko kɛ ni musow dama ye,
furu ɲagamikow, ɲamɔgɔya ni mɔgɔkolonya.
27Bari, joow tɔgɔ welebaliw sɔnko le ye kojugu bɛɛ bɔyɔrɔ n'a laban yɔrɔ ye.
28Kelen ye, u sɔnbagaw be to nisɔndiya dama tɛmɛnin na,
walima ka kirayakuma fɔ k'a sɔrɔ galon lo.
U be juguya kɛ,
walima u te siga k'u ka kali cɛn.
29U y'u yɛrɛ kalifa joow ma minkɛ minw te nii na,
u ma l'a la ko ɲagwan bena u sɔrɔ
u ka kali fu nunu kosɔn do!
30Nga, ɲagwan bena se u ma koo fila kama:
a fɔlɔ, u nɔrɔla joow la,
u ɲagamina Ala koo la.
A filanan, u kalila ka galon tigɛ
ka Ala ka koow dɔgɔya.
31U be kali ni joo min tɔgɔ ye,
a ma kɛ i ko ale ka sebagaya le bena u ɲaa gwan dɛ.
Nga ɲagwan min ka kan ni kojugukɛlaw ye,
o le bena la u kan.


text:
Zaki int
Kunnafoni
Zaki ka bataki tun cira Krista ka jama mɔgɔw ma minw tun jɛnsɛnna yɔrɔ bɛɛ. A ye kalan min sɔrɔ ani a b'a fɛ Krista ka jama mɔgɔw ka taama cogo min na, a b'o le yira. Fɛɛn min ye nafoloko ye ani fantanya ani koo o koo be mɔgɔ nigɛ k'a don hakɛ la, a b'o ɲa fɔ.
A b'a yira an na ko min ye ɲɔgɔnwoloma ani kumafu ni yɛrɛboɲa ni kɔrɔfɔli, ni yɛrɛyira ye, k'o si ma ɲi. Nga a ko yɛrɛminɛ ni lɔnniya ni baara ni yɛrɛmajigi ni muɲuli ani Aladali, k'olu le be mɔgɔ koo diya Ala ye.
Krista ka jama mɔgɔw ka kan ka koo minw kɛ k'a yira k'u be Ala yɔrɔ ɲini, o be yira an na bataki nin kɔnɔ.
Bataki nin tilancogo
Daminɛ kuma 1.1
Lanaya ani lɔnniya 1.2-8
Nafolo ani fantanya 1.9-11
Tɔɔrɔ ani hakɛ nigɛ 1.12-18
Mɔgɔ ka kan ka mɛnni kɛ ka sɔrɔ ka kuma 1.19-27
Ɲɔgɔnwoloma ma ɲi 2.1-13
Lanaya ani kɛwali 2.14-26
Krista ka jama mɔgɔ kumacogo 3.1-18
Krista ka jama ani diɲɛ kɔnɔ koow 4.1—5.6
Ladili kumaw 5.7-20


text:
Kod 10
Nuhun dencɛw kɔmɔgɔw
1Nuhun dencɛ Sɛmu ni Kamu ani Zafɛti kɔmɔgɔw filɛ nin ye, u ye dencɛ minw sɔrɔ jiba tɛmɛnin kɔ.
2Zafɛti dencɛw filɛ nin ye: Gomɛri ni Magɔgi ani Madayi ni Yaban, ani Tubali ni Mɛsɛki ani Tirasi. 3Gomɛri dencɛw fana filɛ nunu ye: Asikenazi ni Irifati ani Togarima. 4Yaban dencɛw filɛ fana: Elisa ni Tarisisi ani Kitimu ni Orodanimu. 5Olu kɔmɔgɔw jɛnsɛnna ka kɛ siyaw ye minw sigira dugukolow kan jii cɛma ka kɛɲɛ n'u kelen kelen bɛɛ ka kaan fɔtaw ye, n'u ka fadenyabolow ye jamanaw kɔnɔ.
6Kamu dencɛw filɛ nin ye: Kusi ni Misirayimu ani Puti ni Kanaan. 7Kusi fana ka dencɛw filɛ nin ye: Seba ni Awila, ani Sabata ni Arayema, ani Sabiteka. Arayema dencɛw filɛ nin ye: Saba ni Dedan.
8Kusi le tun ye Nɛmurɔdi wolo, ale lo kɔnna ka kɛ cɛfari ye dugukolo kan. 9Donsocɛ fariman tun lo Masaba ɲakɔrɔ. O le y'a to u tun be to k'a fɔ ko: «Karimasina ye donsocɛ fariman ye Masaba ɲakɔrɔ i n'a fɔ Nɛmurɔdi.» 10A ka mara kɔnɔ, masaduguw tun ye Babɛli ye, ni Erɛki ni Akadi ani Kaline, Sineyari jamana na. 11A bɔra o jamana na ka taga Asiri jamana na ka dugu dɔw sigi o yɔrɔ la: o ye Ninivu, ni Erewobɔtiri, ni Kala, 12min ye duguba ye, ani Ɛrɛsɛn, min be Ninivu ni Kala cɛ.
13Misirayimu tun ye siya minw bɛma ye, olu ye: ludiw, ni ɛnamuw, ani leyabiw, ni nafituwaw, 14ani patɔrɔsiw, ni kasiluwaw, ani kafitɔriw. Filisiw le ye kasiluwaw deenw ye.
15Kanaan tun ye Sidɔn facɛ ye, min ye a dencɛ fɔlɔ ye. A ye Ɛti fana wolo, 16ani zebuziw, ni amoriw, ani girigasiw, 17ni iviw, ani arakiw, ni siniw, 18ani arabadiw, ni semariw, ani amatiw. Kanaan fadenyabolow nana jɛnsɛn. 19U ka jamana daan tun be daminɛ Sidɔn yɔrɔ la ka taga Gerari faan fɛ fɔɔ ka ta'a bila Gaza, ani ka taga Sodɔmu ni Gɔmɔri ani Adima ni Seboyimu faan fɛ fɔɔ ka ta'a bila Lɛsa. 20Olu le ye Kamu kɔmɔgɔw ye ka kɛɲɛ n'u ka fadenyabolow n'u ka kaan fɔtaw ye u ka maraw n'u ka jamanaw kɔnɔ.
21Zafɛti kɔrɔcɛ Sɛmu fana ye dencɛw sɔrɔ. Sɛmu tun ye Ebɛri n'a kɔmɔgɔw bɛɛ bɛma ye.
22Sɛmu dencɛw filɛ nin ye: Elamu ni Asiri ani Aripakisadi ni Ludi ani Aramu. 23Aramu fana dencɛw ye: Usi ni Uli ani Gɛtɛri ni Masi ye.
24Aripakisadi ye Sela wolo. Sela fana ye Ebɛri wolo. 25Ebɛri ye dencɛ fila sɔrɔ. Kelen tɔgɔ ko Pelɛgi, o kɔrɔ ko tilanni, bari dugukolo tilanna ale ka tile la. A balimacɛ tɔgɔ ko Yokitan. 26Yokitan ye Alimodadi wolo, ni Sɛlɛfu ani Asarimawɛti ni Yɛra, 27ani Adoramu ni Uzali ani Dikila, 28ni Obali ani Abimayɛli ni Saba, 29ani Ofiri ni Awila, ani Yobabu. Olu bɛɛ tun ye Yokitan dencɛw ye. 30U tun siginin be k'a ta Mesa fɔɔ ka taga se Sefari faan fɛ, kɔrɔn fɛ kuluw yɔrɔ la. 31Olu le ye Sɛmu kɔmɔgɔw ye ka kɛɲɛ n'u ka fadenyabolow n'u ka kaan fɔtaw ye, u ka maraw n'u ka jamanaw kɔnɔ.
32Olu le ye Nuhun dencɛw ye, bɛɛ n'a ka fadenyabolo, n'a ka siya. Siyaw bɔra olu la ka jɛnsɛn dugukolo kan, jiba tɛmɛnin kɔ.


text:
Kɛw 28
Pɔli be Pubiliyusi facɛ kɛnɛya Maliti
1An kisira faratiko nin ma k'an yɛrɛ sɔrɔ ale dugukolonin min kan, u y'a fɔ an ye ko a tɔgɔ ko Maliti. 2O yɔrɔ mɔgɔw y'an minɛ ka ɲa. U ye tasumaba mana an ye, bari sanji tun nana ka nɛnɛ kɛ. 3Pɔli ko a be tasuma lalaga funteni kosɔn, fɔnfɔnni dɔ bɔra lɔgɔ la k'a cin a bolo la. 4Dugulenw ye saa nin dulonnin ye Pɔli bolo la minkɛ, u tora k'a fɔ ɲɔgɔn ye ko cɛɛ nin be sɔrɔ mɔgɔfagala dɔ ye. Ko a kɔni ma se ka sa jii la, nga Ala ka kiti t'a fɛ a ka to nii na.
5Nga Pɔli m'a lɔn ko koo kɛra yɛrɛ. A ye saa yuguyugu k'a fili tasuma na. 6Olu kɔni tun be Pɔli bolo ka funu le kɔnɔna dɔrɔn, walima a ka ben ka sa. Nga u ye kɔnɔni kɛ fɔɔ ka mɛn, foyi ma kɛ Pɔli la minkɛ, u yɛlɛmana ka to k'a fɔ ko Pɔli ye batofɛn dɔ le ye.
7Jamanatigi ka soo tun man jan o yɔrɔ nin na, ale ye anw ladon a ka soo ka ɲa, an ye tile saba kɛ yen. A tɔgɔ tun ko Pubiliyusi. 8O y'a sɔrɔ a facɛ lanin tun lo tɔgɔtɔgɔni bolo. Pɔli tagara k'a bolo l'a kuun na, ka Ala daali a ye, a kɛnɛyara. 9A laban, o mara banabagatɔw bɛɛ nana, u bɛɛ kɛnɛyara fana. 10U y'an boɲa kosɔbɛ. An bɔwaati o yɔrɔ la, an mako tun be fɛɛn o fɛɛn na taama nin kosɔn, u y'an boɲa n'o bɛɛ ye.
Pɔli be don Ɔrɔmu
11Kalo saba le tun tɛmɛna an sɔrɔla ka bɔ Maliti. An ye Alɛkisandiri kurun dɔ le ta, joo tɔgɔ tun be min kan ko Filaninw. O kurun nin tun ye nɛnɛ tuma bɛɛ kɛ o yɔrɔ la. 12An sera Sirakuzi ka tile saba kɛ yen. 13An bɔra o yɔrɔ la, an ma sɔn k'an yɔrɔ jaɲa baa dakun na, an sera Ereziyo. A dugusagwɛ, fɔɲɔ bɔra worodugu ɲafan fɛ k'an ɲɔti. Tile fila dɔrɔn, an sera Puzɔli, 14ka taga balima dɔw sɔrɔ yen. Olu y'a ɲini an fɛ ko an ka lɔgɔkun kelen kɛ n'u ye. A kɛra cogo min na an sera Ɔrɔmu, o le ye nin ye. 15Balima minw be Ɔrɔmu, olu tun y'an kibaru mɛn n'an ma se yen ban. U dɔw bɔra ka n'an kunbɛn fɔɔ Apiyusi lɔgɔfiyɛ la, dɔw nana an kunbɛn dugu dɔ la min tɔgɔ ko Lonan jigiyɔrɔ saba. Pɔli y'olu ye tuma min na, a ye barika la Ala ye, dɔ farala a ka jagwɛlɛya kan. 16An sera Ɔrɔmu tuma min na, u sɔnna Pɔli ka boon ta a yɛrɛ ye. Sɔlidasi kelen tun b'a kɔlɔsi.
Pɔli be Ɔrɔmu zuwifuw waaju
17Pɔli senin tile saba, a ye Ɔrɔmu zuwifu ɲamɔgɔw bɛɛ wele. U nana lajɛn tuma min na, a y'a fɔ u ye ko: «N balimaw, n ma koo kɛ an ka siya la, n ma koo kɛ min n'an ka sariya te bɛn. Nga u ye ne minɛ Zeruzalɛmu ka n don Ɔrɔmu faamaw bolo. 18Faamaw ye n ka koo sɛgɛsɛgɛ k'a ye ko ne ma foyi kɛ min be n fagakun bɔ. U tun bena n bila. 19- Nga zuwifu nunu ma sɔn. N fana dɛsɛra, n ko n'o lo, fɔɔ Ɔrɔmu masacɛ le ka koo nin ɲanabɔ. N y'o fɔ, a ma kɛ i n'a fɔ ko n b'a fɛ ka n ka siya kuun don koo la, o tɛ! 20O le y'a to ne y'aw wele ka kuma n'aw ye. Isirayɛli jigi be min kan, o kama lo ne sirinin be ni jɔrɔkɔ ye.» 21U y'a jaabi ko: «Zudekaw ma sɛbɛ foyi ci an ma i ka koo la. Balima minw bɔra o yɔrɔ la ka na, o si ma foyi fɔ an ye ko i ye koo dɔ kɛ. 22Anw b'a ɲini e fɛ, e k'a bɛɛ ɲafɔ an ye. An kɔni b'a lɔn ko yɔrɔ bɛɛ mɔgɔw te sɔn e ka diina nin ma.»
23U bɛnna loon wɛrɛ la. O loon, zuwifu nunu nana caaman Pɔli ka soo. K'a ta sɔgɔma fɔɔ wulafɛ, Pɔli ye Ala ka masaya koo fɔ u ye. A jijanin tun be ka Yezu ka koo don u dusu la. O kama, a tun be Musa ka sariya ani kiraw ka kitabuw kɔnɔnakumaw ɲafɔ u ye. 24A ka kuma sera dɔw kɔrɔ. Nga dɔw ma l'a la. 25Olu ma bɛn u ni ɲɔgɔn cɛ. Sanni u ka faran, Pɔli ye kuma kelen fɔ ko: «Nii Senuman ye kira Ezayi ci ka na min fɔ aw faaw ye, o ye tiɲɛ ye kosɔbɛ. A tun y'a fɔ a ye ko:
26‹Tag'a fɔ jama nin ye
k'u bena u tulo malɔ,
k'u tena foyi faamu,
k'u bena filɛli kɛ kosɔbɛ,
k'u tena foyi ye.
27- Jama nin tulo ka gwɛlɛ.
U y'u tulo datugu, k'u ɲaa tugu,
waasa u kana yeli kɛ, u kana mɛnni kɛ,
janko u kana faamuli kɛ.
N'u tun y'a faamu, u tun bena u sɔɔn yɛlɛma.
O la, ne Ala tun bena u kɛnɛya.›
28«Ayiwa, ne Pɔli b'a fɔ aw ye ko Ala ka kuma bena fɔ siya wɛrɛw le ye sisan. Olu ben'a lamɛn, ka kisi.» [ 29Pɔli y'o fɔ ka ban tuma min na, zuwifuw tora ka ɲɔgɔn sɔsɔ kosɔbɛ n'u be tagara soo.] 30Pɔli tun ye boon min ta, a ye saan fila dafanin kɛ o kɔnɔ. Mɔgɔ o mɔgɔ tun be taga bɔ a fɛ, a tun b'u bɛɛ kunbɛn ka ɲa. 31A tun be Ala ka masaya koo fɔ u ye, ka mɔgɔw kalan Matigi Yezu Krista ka koow la ni jagwɛlɛya ye, mɔgɔ si tun t'a bali.


text:
Zɔbu 14
1«Muso le be adamaden wolo,
adamaden sii man ca,
a fana b'a kɛ sɛgɛn na.
2A be i ko feeren,
a be yɛrɛkɛ, dɔɔni a be ja.
A be i ko suma,
yanni dɔɔni a be tɛmɛ.
3E b'i ɲaa to o kan ten.
I be taga ni ne ye kiti kama.
4Jɔn be se ka fɛnsaniyanin bɔ fɛnnɔgɔnin na?
O tigi te yen.
5Adamaden sii daan lɔnin lo,
ele Ala yɛrɛ le y'a sii kaloda latigɛ,
a te se ka tɛmɛ min kan.
6E ɲaa bɔ a kan, k'a to a be lafiɲɛ,
a ka se ka nisɔndiya,
i ko baarakɛla,
baara jigituma na.
7Jigi be yiri yɛrɛ fɛ do.
U man'a tigɛ, a be tila ka nɛrɛ,
a te fɔn bolomisɛn na,
8hali n'a liliw kɔrɔla dugukolo kɔnɔ cogo o cogo,
a juu ka kɛ i ko a sara dugukolo la,
9jii mana se a ma dɔrɔn,
a be falen i ko yirikura.
10Nga ni adamaden sara,
a banna pepewu.
Ni adamaden sara,
a be kɛ mun ye?
11Kɔgɔji be se ka ban,
bajiw be se ka ban ka ja.
12Adamaden fana be jɛngɛ ka la,
a te wili tugu,
a tena kunun sanni sankolo ka tɛmɛ,
a tena kunun o sinɔgɔ nin na.
13Ala, ni e tun sɔnna ka ne dogo lahara,
ka n to yen fɔɔ i ka dimi ka ban,
ka tila k'i hakili to ne la,
waati dɔ latigɛnin kɔfɛ kɔni!
14Adamaden min sara,
o be se ka kunun tugu wa?
Ne tun bena muɲu ka kɔnɔni kɛ n ka baarawaati la,
fɔɔ ne nɔtawaati ka se.
15O la, ni e ye ne wele,
n be i jaabi.
Ne yeko nigɛ bena i minɛ,
ne min ye i ka danfɛn ye.
16Sisan i be ne tɛmɛyɔrɔ bɛɛ jati minɛna,
nga i tena ne ka fili jati minɛ tugu.
17O la, ne ka fili dogonin bena to bɔɔrɔ kɔnɔ
min daa sirila ka ɲa.
E bena ne ka kojugu datugu ka ɲa kosɔbɛ.
18Kuluw be ben ka yɛrɛkɛ,
kabakuru be bɔ a sigiyɔrɔ la,
19jii be kabakuru nɛmu k'a ban,
jii woyotɔ be taga ni dugukolo dɔ ye,
e fana be adamaden jigi tigɛ ten.
20E b'a la duguma,
a be tɛmɛ ka taga kudayi,
e b'a kɛ a ɲada cogo be yɛlɛma,
o kɔ i b'a gwɛn.
21A deenw be boɲa sɔrɔla wa?
A t'o lɔn.
U b'u dɔgɔyara wa?
A te bɔ o kala ma.
22A b'a yɛrɛ ka sɛgɛn le lɔn,
tɔɔrɔ min b'a kan,
o ye ale kelen ta ye.»


text:
Sir 16
Alaɲasiranbaliw ka kiti
1Kan'i ɲaa bɔ deenw caya fɛ
k'a sɔrɔ u te foyi ɲa.
Kana nisɔndiya deen Alaɲasiranbali kosɔn.
2Deenw mana caya cogo o cogo,
kana nisɔndiya u kosɔn n'u te siran Matigi ɲa.
3Kan'i jigi la u ka sii sɔrɔ kan,
kan'i bolo la u caya kan.
Deen kelen barikaman ka fisa ni waa kelen ye.
Ka sa deen tanya la,
o ka fisa ni deen Alaɲasiranbaliw ye.
4Dugu be boɲa hakilitigi kelen sababu la.
Nga Alaɲasiranbaliw ka dugu be nagasi le.
5Ne y'o koow bɔɲɔgɔnko ye ni n ɲaa ye.
Min tɛmɛna o kan,
ne y'o kibaru mɛn.
6Ala ka tasuma be wili kojugukɛlaw ka ɲɔgɔnlajɛnyɔrɔ la.
A ka dimi be wili murutibagaw kama.
7A ma yafa fɔlɔfɔlɔ mɔgɔjanw ma do,
minw tun murutira u ka fanga kosɔn.
8A ma Lɔti ka dugu jalakibali to,
ale mɔgɔ minw ka yɛrɛboɲakojugu tun goyar'a ye.
9A ma makari siya la min tun ka kan ka tunu,
minw halakira u ka hakɛ kosɔn.
10Ani kɛlɛden sennatigi waa kɛmɛ wɔɔrɔ (600 000),
minw tun tora u ka dusu gwɛlɛya kosɔn.
11Hali n'u dɔ tun ye kungwɛlɛya kɛ,
k'a fɔ a tora ɲagwanbali,
o be kɛ kabakoko ye.
Bari, ale lo ye makaritigi ni dusubatigi ye.
Yafa see b'a ye kosɔbɛ,
nga a b'a ka dimi fana yɛrɛkɛ.
12A ka makari ka bon cogo min na,
a ka koo gwɛlɛya fana ka bon ten.
A be adamadenw kiti ka kɛɲɛ n'u ka kɛwaliw le ye.
13Kojugukɛla tena se k'a yɛrɛ bɔsi
n'a ka benkannifɛnw ye.
Alaɲasiranbaga ka muɲu bena jati.
14A be ɲuman kɛ tuma bɛɛ,
Nga mɔgɔ kelen kelen bɛɛ bena kiti ka kɛɲɛ n'a ka kɛtaw ye.
15Matigi ye *Faraŋɔn dusu gwɛlɛya
janko a kana sɔn a ta ma.
O la, mɔgɔw ben'a ka kɛtaw lɔn diɲɛ na.
16A ka makari ɲasinna danfɛnw bɛɛ ma.
A y'a ka yeelen ni dibi dɔ di adamaden ma.
Nalomanw ko Ala t'u ye
17Kan'a fɔ ko:
«N bena n yɛrɛ dogo Matigi la.
Jɔn le hakili bena to ne la sanfɛ?
Jama cɛma, ne lɔnnin tɛ.
Danfɛn caaman nunu cɛma,
ne ye mun ye?»
18A filɛ: sankolo kuncɛlaban ni jii jukɔrɔla,
ani dugukolo yɛrɛyɛrɛl'a nako kama.
19A mana kuluw ni dugukolo jusigilan filɛ,
olu be yɛrɛyɛrɛ.
20Nga nin bɛɛ la,
a hakili te n na,
a te ne ka kɛta jati minɛ.
21Ni n ye kojugu kɛ,
mɔgɔ si te n ye.
Hali n ye galon tigɛ dogo la,
si tena bɔ a kala ma.
22Ne ye koɲuman minw kɛ,
jɔn bena o fɔ a ye?
Ne bena mun le sɔrɔ a ka sariya bato la?
23Mɔgɔ min kuun te yen,
ale lo be miiri ten.
Naloman, mɔgɔtununin,
ale lo be miiri nalomanyako la.
SƐBƐ NIN YƆRƆ FILANAN
Ala bulonɔ diɲɛ kɔnɔ
24I tulo malɔ n deen, ka lɔnniya sɔrɔ.
I sɔbɛ don n ka kuma lamɛn la.
25Ne bena i kalan cogoɲuman na.
Ne bena lɔnniya fɔ i ye tigitigi.
26Fɔlɔfɔlɔ, Matigi ye fɛɛnw dan tuma min na,
a y'u bɔbɔ ɲɔgɔn na,
bɛɛ n'a ka yɔrɔ.
27A y'u ka kɛta yira u la kudayi
k'a ta u daminɛ ma,
fɔɔ ka taga se u laban ma waatijan kɔnɔ.
Kɔngɔ t'u minɛ, u te sigɛn.
U t'u ka kɛta dabila fana.
28U si te gosi u tɔɲɔgɔn na.
U te ban a ka fɔta ma.
29O kɔ, Matigi ye filɛli kɛ dugukolo faan fɛ.
A y'a fa n'a ka ɲumanya ye.
30A ye sogo sifa bɛɛ yɛrɛkɛ dugukolo kan.
U bena segi dugukolo la u sanin kɔ.


text:
Tim fɔlɔ 3
Ɲamɔgɔw ka koo
1Nin kuma nin ye tiɲɛ ye: ni mɔgɔ dɔ b'a fɛ ka kɛ Ala ka jama ɲamɔgɔ ye, o tigi ye baaraɲuman le woloma. 2Ɲamɔgɔ ka kan ka kɛ mɔgɔɲuman ye, jalakiyɔrɔ man kan ka sɔrɔ a la, musokelentigi, hakilitigi, mɔgɔ min b'a ka koo bɛɛ kɛ ka kɛɲɛ. A ka kɛ mɔgɔ ye min be lonanw ladon, ani ka se ka mɔgɔw kalan. 3A man kan ka kɛ dɔrɔtɔ ye, walima mɔgɔ fariman, nga mɔgɔsabalinin. A kana kɛ kɛlɛtigɛla ye, walima mɔgɔ ye min be wari kanu. 4A ka kan ka kɛ mɔgɔ ye min be se k'a yɛrɛ ka soo mara, ani k'a deenw kolo n'u be mɛnni kɛ a fɛ koo bɛɛ la. 5Bari mɔgɔ min te se k'a yɛrɛ ka somɔgɔw mara, minw lara Ala la o tigi bena se k'olu mara cogo di? 6A kana kɛ tuubidenkura ye fana Krista ka jama cɛma, waasa yɛrɛboɲa kana don a la ka kɛ sababu ye Sutana ka jalaki ɲɔgɔn ka se a ma. 7- A ka kɛ mɔgɔ ye min tɔgɔɲuman be fɔ mɔgɔ wɛrɛw fɛ, waasa a kana dɔgɔya sɔrɔ ka ben Sutana ka jɔɔ la.
Ɲamɔgɔw dɛmɛbagaw ka koo
8Krista ka jama ɲamɔgɔw dɛmɛbagaw ka kan ka kɛ mɔgɔsɔbɛw ni kumakelentigiw ye, u man kan ka kɛ dɔrɔtɔw ye, walima mɔgɔ minw be tɔnɔ ɲini tilenbaliya la. 9Tiɲɛ min be lɔn lanaya barika la, u ka kan ka to o kan ni hakiliɲuman ye. 10A bɛnnin be k'u sɛgɛsɛgɛ fɔlɔ. Ni jalakiyɔrɔ ma sɔrɔ u la, o tuma na, u be se ka don o baara la.
11Muso minw b'a fɛ k'o baara ɲɔgɔn kɛ fana, olu ka kan ka kɛ mɔgɔsɔbɛw ye. U kana kɛ mɔgɔ tɔgɔcɛnbagaw ye. U ka kan k'u yɛrɛ kɔlɔsi kosɔbɛ ani ka tilenninya kɛ koo bɛɛ la.a
12Krista ka jama ɲamɔgɔw dɛmɛbaga ka kan ka kɛ musokelentigi ye, min be se k'a ka soo mara ani a ka denbaya. 13Mɔgɔ min b'o baara kɛ ka ɲa, o tigi be tɔgɔɲuman sɔrɔ a ka ɲamɔgɔya la, ani a be jagwɛlɛya sɔrɔ ka jigi koo fɔ, an be min sɔrɔ Yezu Krista fɛ.
Ala ka gundo
14Ne be bataki nin ci i ma, ne hakili b'a la ka na bɔ i fɛ yanni dɔɔni.
15Hali ni ne mɛnna fana, e bena se k'i yɛrɛ minɛcogo lɔn Ala ka somɔgɔw cɛma, min ye Krista ka jama ye, min kɛra tiɲɛ juu sigiyɔrɔ n'a tintinyɔrɔ ye.
16Alaɲasiran ye gundoba ye!
A y'a yɛrɛ kɛ mɔgɔ ye ka na,
Nii Senuman y'a ka tilenninya yira,
mɛlɛkɛw y'a ye.
A ka kibaru fɔra siya wɛrɛw cɛma,
ani mɔgɔw lar'a la diɲɛ kɔnɔ,
Ala y'a ta ka taga n'a ye a ka nɔɔrɔ la.
Mɔgɔ si te se k'o sɔsɔ.


text:
Sir 20
Mɔgɔ ladi
1Ni ladili min m'a waati sɔrɔ,
a be kɛ juguman ye.
Ka je tuma dɔ, o be mɔgɔ ka hakilitigiya yira.
2Ka mɔgɔ jalaki, o ka fisa k'i ka dimi mara i kɔnɔ.
3Mɔgɔ min be sɔn a ka fili ma,
ale b'a yɛrɛ tanga tɔɔrɔ ma.
4Mɔgɔ min b'a fɛ tilenninya ka kɛ fanga la,
ale ni cɛɛ kɔbɔnin ye kelen ye,
min b'a fɛ ka sunguru ka sunguruya cɛn.
5Mɔgɔ dɔ b'a ka lɔnniya yira ni kumabaliya ye,
dɔ b'a yɛrɛ koo goya ni kuma caaman ye.
6Mɔgɔ dɔ be je bari jaabi t'a fɛ,
dɔ be je ka waatiɲuman kɔnɔ.
7Hakilitigi be je ka waatiɲuman kɔnɔ.
Nga tɔgɔɲinila ni naloman kɔni be kuma dɔrɔn le.
8Mɔgɔ min ka kuma ka ca,
ale b'a yɛrɛ nigɛ bɔ.
Min be je ka dama tɛmɛ,
o tigi ka koo be goya.
Mɔgɔ sɔn
9Mɔgɔ ka bɔnɛ be kɛ a ma hɛrɛ ye tuma dɔ.
Hɛrɛ dɔ fana be se ka yɛlɛma ka kɛ juguman ye.
10Waati dɔ n'i ye mɔgɔ sɔn, o te nafa lase i ma.
Nga dɔ be nafa caaman d'i ma.
11Kunkɔrɔta dɔ be laban ni dɔgɔya ye.
Dɔgɔya dɔ fana be boɲa lase mɔgɔ ma.
12Mɔgɔ dɔ be se ka fɛɛn caaman san ni wari dɔɔni ye.
Nga a b'u sɔngɔ ɲɔgɔn wolonwula sara.
13Hakilitigi b'a yɛrɛ koo diya ni kuma damani dɔrɔn ye.
Nga naloman b'a ka kuma diman kɛ fu.
14Naloman ka boɲafɛn tena e mako ɲa fewu.
Bari, a b'a juru sarata kɔnɔna min ka ca kosɔbɛ.
Wasabali min bolomako tɛ n'a be sɔnni kɛ,
ale fana be ten.
15A be fɛɛn fitini di,
ka tila ka jalakili caaman kɛ,
a b'a daa waga i ko wangolabaga.
A mana i dɔndɔ bii, sini,
a b'o ɲini i fɛ.
O tigilamɔgɔ ka koo man di.
16Naloman ko: «Teri te ne fɛ.
Mɔgɔ si te ne ka ɲuman kɛnin lɔnna.
Ne ka dumuni kɛbagaw ye ɲumanlɔnbaliw le ye.»
17Nga, mɔgɔw be yɛlɛ o mɔgɔ ɲɔgɔn na.
Se i daa kɔrɔ
18Ka tɛrɛndɛ yɔrɔ dakɛɲɛnin na,
o ka fisa ka fili kuma na.
Mɔgɔjugu bena bari ka ben ten.
19Mɔgɔ kolɔnbali ka koo be i ko
ɲamalɔbali ka koo lakalita tuma bɛɛ.
20Talen mɛn man di naloman daa la
bari, a ten'a fɔ a fɔwaati la.
21Fantanya be dɔw bali hakɛ ma.
U be la ni hakilisigi ye.
22Dɔ be bɔnɛ a nii na adamadenya kama.
A be bɔnɛ a la naloman dɔ kama.
23Dɔ b'a daa di a teri ma adamadenya kosɔn,
o kɔ, u be kɛ ɲɔgɔn juguw ye.
Galontigɛ
24Galon be i ko nɔgɔ,
adamaden kan.
A be sɔrɔ kolɔnbaliw le kan.
25Soon ka fisa ni galontigɛlawara ye.
Nga u fila bɛɛ be tagara halakiyɔrɔ le.
26Galontigɛla ka koo be na ni maloya le ye.
A ka maloya b'a kunna tuma bɛɛ.
Hakilitigiya
27Hakilitigi mako be kuma dɔɔni dama la a ka koo be ɲa.
Kolɔnbaga koo ka di mɔgɔbabaw ye.
28Mɔgɔ min be dugukolo sɛnɛ,
ale bena suman ton.
Mɔgɔ min koo ka di mɔgɔbabaw ye,
ale ben'a ka tilenbaliyakow yafa sɔrɔ.
29Bonyafɛn ni fɛnditaw be lɔnnikɛla bali ka yeli kɛ.
O be kɛ a daa sanfɛn ye min b'a bali ka jalakili kɛ.
30Lɔnniya dogonin,
ani nafolo dogonin,
o fila bɛɛ be mun le ɲa sa?
31Mɔgɔ min b'a ka nalomanya dogo,
o ka fisa ni lɔnniya dogobaga ye.f
Mɔgɔ ka to Matigi yɔrɔ ɲini la kudayi,
o ka fisa k'i ka diɲɛlatigɛ kɛ ten, ni kuntigi t'i la.


text:
Zan 18
Yezu minɛko
(Mat 26.47-56; Mar 14.43-50; Luka 22.47-53)
1Yezu y'o kuma nunu fɔ ka ban tuma min na, a n'a ka kalandenw tagara Sedirɔn kɔɔ kɔfɛ, nankɔ dɔ tun b'o yɔrɔ la, u donna o kɔnɔ. 2Zuda, min tun ben'a janfa, ale tun b'o nankɔ nin yɔrɔ lɔn, bari Yezu n'a ka kalandenw tun be deli ka ɲɔgɔn lajɛn yen tuma caaman. 3Sarakalasebagaw kuntigiw ani *Fariziɲɛw ye Alabatosoba kɔlɔsibaga dɔw ni sɔlidasi dɔw ci. Zuda bilara u ɲa ka taga, fitinɛ ni kala mananinw ani kɛlɛkɛminanw tun b'u fɛ. 4Koo minw tun bena kɛ, Yezu tun b'o bɛɛ lɔn minkɛ, a gwɛrɛla u la k'a fɔ u ye ko: «Aw be jɔn le yɔrɔ ɲinina?» 5U y'a jaabi ko Nazarɛtika Yezu lo. Yezu y'a fɔ u ye ko: «Ne lo.» Zuda, min tun b'a donna mɔgɔjuguw bolo la, ale tun be n'u ye. 6Yezu y'a fɔ u ye tuma min na ko: «Ne lo,» u girinna ka taga kɔfɛ, u bɛɛ benna duguma. 7O kɔ, a y'u ɲininga tugu ko: «Aw be jɔn le yɔrɔ ɲinina?» U y'a jaabi ko Nazarɛtika Yezu. 8Yezu y'a fɔ u ye ko: «Ne y'a fɔ aw ye ko ne lo. N'aw be ne le yɔrɔ ɲinina, aw ye nunu to u ka taga.» 9A y'o fɔ janko a tun ye kuma min fɔ, o ka kɛ. A tun ko: «E tun ye minw bɛɛ di ne ma, ne ye olu bɛɛ mara, o si kunna ma cɛn.» 10Murujan tun be Simɔn Piyɛri fɛ, a y'o bɔ ka sarakalasebagaw kuntigiba ka baaraden kinibolo tulo caron. O baaraden nin tɔgɔ tun ko Malikusi. 11- O la, Yezu y'a fɔ Piyɛri ye ko: «I ka murujan don a foroko la yen. N Faa ye tɔɔrɔ min latigɛ ne ye, ne bena ban o la wa?»
U be taga ni Yezu ye sarakalasebagaw kuntigiba fɛ
(Mat 26.57-58; Mar 14.53-54; Luka 22.54)
12Sɔlidasi nunu n'u kuntigi ani Alabatosoba kɔlɔsibagaw zuwifuw tun ye minw ci, olu ye Yezu minɛ k'a siri. 13U tagara n'a ye Anɛ fɛ, ale tun ye Kayifu birancɛ ye, Kayifu le tun ye sarakalasebagaw kuntigiba ye o saan na. 14- Ale Kayifu le tun y'a fɔ zuwifuw ye ko a ka fisa mɔgɔ kelen ka sa mɔgɔ bɛɛ kosɔn.
15Simɔn Piyɛri ni kalanden wɛrɛ tun tugura Yezu kɔ. Sarakalasebagaw kuntigiba tun be o kalanden nin lɔn, ale ni Yezu donna sarakalasebagaw kuntigiba ka luu kɔnɔ. 16Nga Piyɛri tora luda la. Sarakalasebagaw kuntigiba tun be kalanden min lɔn, ale kɔsegira ka bɔ ka kuma luda kɔlɔsibaga fɛ, Piyɛri donna. 17Muso min tun be luda kɔlɔsira, ale y'a fɔ Piyɛri ye ko: «E fana te cɛɛ nin ka kalanden dɔ ye fewu?» A y'a jaabi ko: «Ne t'u dɔ ye.» 18Baarakɛlaw ni sɔlidasiw tun ye tasuma mana luu kɔnɔ, bari nɛnɛ tun be yen, u tun b'u yɛrɛ jara. Piyɛri fana tun lɔra u cɛma n'a b'a yɛrɛ jara.
19Sarakalasebagaw kuntigiba ye Yezu ɲininga a ka kalandenw ka koo la ani a ka kalan la. 20Yezu y'a jaabi ko: «Ne kumana mɔgɔw fɛ kɛnɛ kan, ne ye mɔgɔw kalan kalansow kɔnɔ ani Alabatosoba kɔnɔ, zuwifu bɛɛ be ɲɔgɔn lajɛn yɔrɔ minw na, ne ma foyi fɔ dogo la. 21Mun na i be ne ɲininga o la? Mɔgɔ minw tun ye ne lamɛn i ka olu ɲininga ne ye fɛɛn min fɔ, u b'o lɔn.» 22Yezu ye o kuma fɔ dɔrɔn, sɔlidasicɛ dɔ y'a tulo ci, k'a fɔ a ye ko: «E be sarakalasebagaw kuntigiba le jaabi ten wa?» 23Yezu y'a fɔ o sɔlidasicɛ nin ye ko: «Ni ne ye kumajugu fɔ, i ka ne ka kuma nin juguyayɔrɔ fɔ. N'o tɛ, mun na i be ne bugɔ?» 24Anɛ y'a sirinin to k'a ci sarakalasebagaw kuntigiba Kayifu ma.
25O y'a sɔrɔ, Simɔn Piyɛri tun b'a yɛrɛ jara tasuma kɔrɔ. Dɔ y'a fɔ a ye ko: «E fana te a ka kalandenw dɔ ye fewu?» Piyɛri ko ale te u dɔ ye. 26Piyɛri tun ye sarakalasebagaw kuntigiba ka baaraden min tulo kelen caron Yezu minɛtuma na, ale balimacɛ dɔ y'a fɔ Piyɛri ye ko: «Ne m'i ye nankɔ kɔnɔ ni Yezu ye wa?» 27Piyɛri y'a fɔ tugu ko ale t'a lɔn. O yɔrɔnin bɛɛ, dondo kasira.
Pilati be sira di ko Yezu ka faga
(Mat 27.1-2,11-14; Mar 15.1-5; Luka 23.1-5)
28O kɔ, u bɔra ni Yezu ye Kayifu fɛ ka taga n'a ye, lasigiden ka luu kɔnɔ. O y'a sɔrɔ dugu tun gwɛra. U yɛrɛ ma sɔn ka don luu kɔnɔ, janko u kana u yɛrɛ nɔgɔ ka kɛɲɛ ni landa ye, u ka se ka *Hɔrɔnya ɲanagwɛ dumuni dumu.
29Pilati bɔra ka taga u fɛ k'u ɲininga ko: «Aw be cɛɛ nin jalaki mun le kama?» 30U ye Pilati jaabi ko: «N'a tun te kojugukɛla ye, an tun ten'a minɛ ka na n'a ye e fɛ.» 31O la, Pilati y'a fɔ u ye ko u k'a minɛ ka taga n'a ye k'a kiti u yɛrɛ ma ka kɛɲɛ ni zuwifuw ka sariya ye. U ye Pilati jaabi ko sira ma di u ma ka mɔgɔ faga. 32- Nin bɛɛ kɛra janko Yezu tun y'a ka sayako fɔ cogo min na, o ka kɛ.
33Pilati donna luu kɔnɔ ka Yezu wele k'a ɲininga ko: «E le ye zuwifuw ka masacɛ ye wa?» 34Yezu y'a jaabi ko: «Nin kuma nin bɔra e yɛrɛ le la wa? Walima i y'o mɛn mɔgɔ dɔw le fɛ?» 35Pilati y'a jaabi tugu ko: «Ne ye zuwifu ye wa? E ka siya n'u ka sarakalasebagaw kuntigiw le nana n'i ye ne fɛ, i ye mun le kɛ?» 36Yezu y'a jaabi ko: «Ne ka masaya te diɲɛ nin ta ye. Ni ne ka masaya tun ye diɲɛ ta ye, ne kɔmɔgɔw tun bena kɛlɛ kɛ ne kosɔn, janko zuwifuw kana ne minɛ, nga ne ka masaya te diɲɛ nin ta ye.» 37Pilati y'a fɔ a ye ko: «E ye masa ye kɛ?» Yezu y'a jaabi ko: «Ele lo b'a fɔra ko ne ye masa ye. Ne wolola o le kama. Kana diɲɛ na janko ka tiɲɛ fɔ. Mɔgɔ o mɔgɔ, min lɔnin be tiɲɛ kan, o tigi be mɛnni kɛ ne fɛ.» 38Pilati y'a fɔ a ye ko: «Mun le ye tiɲɛ ye?»
Pilati y'o kuma fɔ ka ban tuma min na, a kɔsegira ka bɔ zuwifuw fɛ, k'a fɔ u ye ko: «Ne ma jalakiyɔrɔ ye cɛɛ nin na. 39Nga a do kɛra delinako ye aw fɛ ne be to ka mɔgɔ kelen labila aw ye Hɔrɔnya ɲanagwɛ la, aw b'a fɛ ne ka zuwifuw ka masacɛ le labila wa?» 40U tora ka pɛrɛn ko: «Ayi, kana ale bila, nga i ka Barabasi labila.» K'a sɔrɔ Barabasi tun ye benkannikɛla ye.


text:
Kok 30
1Masaba ye min fɔ Musa ye, a y'o bɛɛ fɔ Isirayɛlidenw ye.
Dajuru sarako
2Musa y'a fɔ Isirayɛlidenw bɛma tan ni fila kɔmɔgɔw ɲamɔgɔw ye ko: «Masaba ye min fɔ, o filɛ nin ye: 3- Ni mɔgɔ dɔ ye dajuru ta Masaba ye, walima n'a kalila k'a daa di, ko a bena koo dɔ kɛ, a kan'a ka kuma to kɛbali. A ye min fɔ, a k'o bɛɛ kɛ.
4«Ka sunguru to a facɛ ka soo, n'a ye dajuru ta Masaba ye, walima n'a kalila k'a daa di, 5n'a facɛ y'o dajuru, walima a ka dadili koo mɛn, n'a ma foyi fɔ a ye, o tuma na, denmuso nin ka dajuruw n'a ka dadili nunu bɛɛ dafako bena jati. 6Nga tuma min na a facɛ y'o koo mɛn, n'a ma sɔn o ma, denmuso nin ka dajuruw n'a ka dadiko nunu si tena jati. Masaba bena yafa a ma, bari a facɛ banna o ma.
7«Ni sunguru ye dajuru ta Masaba ye, walima k'a daa di koo dɔ la n'a ma sigi ka miiri fɔlɔ, ka sɔrɔ ka furu, 8n'a cɛɛ y'a koo mɛn loon min na, n'a ma foyi fɔ, muso nin ka layidu n'a ka dajuru bɛɛ be jati. 9Nga n'a cɛɛ y'a mɛn loon min, n'a ma sɔn o loon na, o b'a ka dajuru n'a ka dadiko bɔ a kunna. A tun ye min fɔ n'a ma sigi ka miiri fɔlɔ. Masaba bena o yafa a ma.
10«Firiyamuso ni muso furusanin ka dajuru n'u ka dadiko bɛɛ b'u yɛrɛ kunna.
11«Ka muso to a cɛɛ fɛ, n'a ye dajuru ta, walima ka kali k'a daa di, 12n'a cɛɛ y'a mɛn, n'a ma foyi fɔ a ye, n'a ma ban o la, muso nin ka dajuruw n'a ka dadiko bɛɛ be jati. 13Nga n'a cɛɛ y'o mɛn loon min na, n'a banna o la, o tuma na, a ka dajuru n'a ka dadiko minw bɛɛ tun bɔr'a daa la olu bɛɛ be bɔ yen. A cɛɛ banna o la minkɛ, Masaba bena yafa muso nin ma. 14Muso be dajuru o dajuru ta, walima k'a daa di koo minw na k'a yɛrɛ bali koo dɔ la, a cɛɛ be se k'o to seen kan, walima k'o koo ban ka bɔ yen. 15N'a cɛɛ ma foyi fɔ a ye o koo la fɔɔ tile damani tɛmɛna, o b'a muso ka dajuruw n'a ka dadikow bɛɛ to seen kan. U be to seen kan, bari a ma foyi fɔ o koo la a mɛnlon na. 16Nga n'a y'o mɛn loon min na, n'a ma foyi fɔ fɔɔ loon wɛrɛ lo a banna, a muso ka jalaki bena kɛ cɛɛ nin kunko ye.»
17O ye sariya ye Masaba ye minw fɔ Musa ye cɛɛ n'a muso koo la, ani faa n'a denmuso koo la, k'a sunguruman to a facɛ ka soo.


text:
Sam 2nan 16
Dawuda ni Siba ka koo
1- Dawuda ye kulu nin yɛlɛ ka taga tɛmɛ a kuun na dɔɔni tuma min na, Mefibosɛti ka baaraden Siba y'a kunbɛn ni fali fila labɛnnin ye. Burukun kɛmɛ fila lanin b'u kan, ani *ɛrɛzɛn janin caaman, ni tilemana yiriden kɛmɛ, ani duvɛn, foroko kɔnɔ. 2Masacɛ y'a ɲininga ko a b'a fɛ ka mun le kɛ n'o ye. Siba y'a jaabi ko: «Masacɛ ka somɔgɔw be se ka yɛlɛ fali nunu kan. Buru ni yiriden nunu, olu ka kɛ kɛlɛdenw ka dumuni ye, duvɛn nin, ni mɔgɔ minw sigɛnna kongokolon kɔnɔ, olu k'u yɛrɛ fari foni n'o ye.» 3- Masacɛ y'a ɲininga ko: «I kuntigi mamaden nin be min?» A ye masacɛ jaabi ko: «A tora Zeruzalɛmu, bari a be miiri ko Isirayɛlidenw ben'a mamacɛ ka masaya segi k'a d'a ma bii.» 4O la, masacɛ y'a fɔ a ye ko: «Mefibosɛti ka fɛɛn bɛɛ kɛra i ta ye.» Siba y'a fɔ ko: «Ne kunbiri gwannin filɛ i ɲakɔrɔ, masacɛ, ne matigi, ne koo ka diya i ye halibi.»
Simeyi be Dawuda danga
5Masacɛ Dawuda sera Bawurimu tuma min na, Sayuli ka fadenyabolo mɔgɔ dɔ bɔra o yɔrɔ la. A tɔgɔ tun ko Simeyi, Gera dencɛ tun lo. A tun be Dawuda dangara. 6A tun be to ka Dawuda n'a ka dakɔrɔsigiw bɛɛ bon ni kabakuruw ye, hali k'a sɔrɔ jama bɛɛ, ni cɛfari nunu tun b'a kinibolo n'a numanbolo la. 7Simeyi tun be to k'a fɔ n'a b'a dangara ko: «Taga, taga, mɔgɔfagala, mɔgɔkolon! 8Masaba be Sayuli ka somɔgɔw bɛɛ fagako juru bɔ i la, i ye ale min ka masaya bɔsi k'a kɛ i yɛrɛ ta ye. O la, Masaba ye masaya di i dencɛ Abisalɔn ma. I filɛ sisan sa, i be tɔɔrɔ la, bari i kɛra mɔgɔfagala ye!» 9O la, Seruya dencɛ Abisayi y'a fɔ masacɛ ye ko: «Mun na fagobagatɔ nin be masacɛ, ne matigi danga ten? N b'i daali, a to ne be ta'a kuun tigɛ.» 10Masacɛ y'a fɔ ko: «Aw ta kuun, Seruya deenw? Ni Masaba le y'a fɔ a ye ko a ka Dawuda danga, jɔn le ben'a fɔ a ye ko mun na a b'o kɛra?» 11O kɔ, Dawuda y'a fɔ Abisayi n'a ka dakɔrɔsigiw bɛɛ ye ko: «Ne woloden yɛrɛ be ne fagayɔrɔ ɲinina wee! Sankofɛrɛ Bɛnzamɛn kɔmɔgɔ nin! Aw k'a to a be n danga, ni Masaba lo y'a fɔ a ye. 12N'a sɔrɔ Masaba bena n makari filɛ, k'a ka bii danga nin yɛlɛma k'o kɛ koɲuman ye n ma.»
13Dawuda n'a ka mɔgɔw tɛmɛna n'u ka sira ye. Simeyi tora ka taama kulu gɛrɛn na Dawuda gɛrɛfɛ. A tun be dangali kɛra ka to ka Dawuda bon ni kabakuruw ye, ani ka to ka buguri ta k'o fili sanfɛ.
14Masacɛ n'a ka mɔgɔw bɛɛ barika bannin sera Zurudɛn baji daa la. U lafiɲɛna o yɔrɔ la.
Usayi ni Abisalɔn be bɛn
15Abisalɔn ni Isirayɛliden caaman tun donna ka ban Zeruzalɛmu. Ayitofɛli tun be ni Abisalɔn ye. 16Dawuda tericɛ arikicɛ Usayi sera Abisalɔn fɛ tuma min na, a y'a fɔ ko: «Masacɛ ka sii sɔrɔ!» 17Abisalɔn y'a fɔ a ye ko: «I ka kantigiya le ye nin ye i tericɛ faan fɛ wa? Mun na i ma taga n'i tericɛ ye?» 18Usayi y'a jaabi ko: «Ayi! Ne b'a fɛ ka to ni mɔgɔ ye, Masaba ni Isirayɛlidenw bɛɛ ye min woloma. Ne b'a fɛ ka to ni ele ye. 19Ne bena baara kɛ jɔn le ye, ni n tericɛ deen tɛ? Ne ye baara kɛ i facɛ ye cogo min na, o cogo kelen na, ne bena baara kɛ i ye.»
Abisalɔn ka koo ni Dawuda ka gɛrɛfɛmusow
20Abisalɔn y'a fɔ Ayitofɛli ye ko: «Aw ka ɲɔgɔnye kɛ, ka se k'a lɔn an ka kan ka fɛɛn min kɛ.» 21Ayitofɛli y'a fɔ Abisalɔn ye ko: «Taga la n'i facɛ ka gɛrɛfɛmusow ye, a ye minw to k'u ka soo kɔlɔsi. O la, Isirayɛlidenw bɛɛ ben'a lɔn ko i koo te se ka diya i faa ye tugu fewu fewu, o be kɛ sababu ye mɔgɔ minw be n'i ye, olu be jagwɛlɛya sɔrɔ.» 22- O la, u ye fanibugu dɔ lɔ Abisalɔn ye sanbon kan. A y'a facɛ ka gɛrɛfɛmusow minɛ ka to ka la n'u ye Isirayɛlidenw bɛɛ ɲana. 23O waati la, Ayitofɛli ka ladili tun be jati i n'a fɔ Ala ka kuma. A ka ladili bɛɛ tun be ten, hali Dawuda fɛ, ni Abisalɔn fɛ.


text:
Sir 24
SƐBƐ NIN TILAN SABANAN
Lɔnniya makiri
1Lɔnniya b'a yɛrɛ makiri.
A b'a yɛrɛ boɲa a ka jama cɛma.
2A be kuma ta Fɛɛn bɛɛ kuntigi ka mɔgɔw cɛma
k'a yɛrɛ makiri.
3Ko: «Ne bɔra Fɛɛn bɛɛ kuntigi daa la,
i ko bugun, ka se diɲɛ yɔrɔ bɛɛ.
4Ne tun be sankolo sanfɛ.
Ne ka masasigilan bilanin tun be sankaba la.
5Ne ye sankolo yɔrɔ bɛɛ yaala,
ne munumununa jiba jukɔrɔ.
6Ne ka kuntigiya sera kɔgɔji jikuruw ma,
ni dugukolo mumɛ kan.
Ne ka kuntigiya sera siyaw bɛɛ ma,
ni jamanaw bɛɛ ma.
7Ne ye sigiyɔrɔ ɲini u bɛɛ fɛ.
Ne ye yɔrɔ ɲini n be se ka sigi min na.
8O la, fɛɛn bɛɛ Danbaga kumana n fɛ.
Min ye ne dan,
ale ye n sigiyɔrɔ yira n na.
A y'a fɔ n ye ko:
‹Sigi Yakuba ka soo.
Don Isirayɛli ka cɛɛn kɔnɔ.›
9A ye n dan kabini fɔlɔfɔlɔ,
sanni diɲɛ ka dan.
Ne tena tunu abada.
10Ne ye baara kɛ Fɛɛn bɛɛ kuntigi ɲakɔrɔ a ka sigiyɔrɔ la.
A kɛra ten, ne sigira Siyɔn kulu kan.
11A ye lafiɲɛyɔrɔ di ne ma dugu kɔnɔ min koo ka di bɛɛ ye.
Ne be n ka masaya kɛra Zeruzalɛmu kɔnɔ.
12Ne sigira siya barikaman fɛ.
Ne sigiyɔrɔ ye Matigi ka yɔrɔ kɔnɔna ye.
13Ne boɲana i ko Liban yiriba.
Ne boɲana i ko Ɛrɛmɔn kulu kan sipɛrɛyiri.
14Ne boɲana i ko Ɛngɛdi kongokolon tamarosun,
i ko Zeriko sebesun,
i ko olivuyiri, kɛnɛba la kongo kɔnɔ,
i ko pilataniyiri be jaɲa cogo min na.
15Ne ye Ala sigiyɔrɔ kasa diya
i ko kanɛli ni tulu kasa diman.
Ne y'a kɛ i ko wusulanɲuman ta.
Ne kasa yɛrɛkɛra i ko galibanumu ni onisi ani sitakiti ta.f
Ne yɛrɛkɛra i ko wusulan sisi, Ala ka sigiyɔrɔ la.
16Ne ye n bolow bɔ i ko teribɛntiyiri taw.
Nɛɛma ni sebagaya be ne bolow la.
17Ne kɛra i ko *ɛrɛzɛnsun min y'a boloɲumanw bɔ.
Ne feerenw ye deenw kɛ,
kunkɔrɔta ni boɲa sɔrɔ deenw.
18Ne le ye kanuyaɲuman,
ni Alaɲasiran,
ni koo jatiminɛ,
ani jigiɲuman bamuso ye.
Ne min be yen kudayi, ne dinin be n deenw bɛɛ ma,
Ala ye minw woloma.g
19Ne nigɛ be aw minw na,
aw ye na ne fɛ.
Ne deenw bena aw wasa kosɔbɛ.
20Ka miiri ne la,
o ka di ka tɛmɛ lii kan.
Ka ne sɔrɔ, o ka di ka tɛmɛ liɲaga tuluman kan.
21Minw mana ne nɛnɛ,
ne nigɛ b'u minɛ tugu.
Minw mana ne min,
ne minnɔgɔ bena to olu la halibi.
22Min mana mɛnni kɛ ne fɛ,
o tigi tena malo abada.
Minw be baara kɛ ni ne ye,
olu tena hakɛ kɛ fewu.»
Lɔnniya ni sariya
23O bɛɛ bɔra Fɛɛn bɛɛ kuntigi Ala
n'an ka bɛɛn kitabu kɔnɔ,
Musa ye sariya min lase an ma.
O ka kɛ Yakuba ka soo niyɔrɔ ye.
24Aw ka barika ɲini Matigi fɛ tuma bɛɛ.
Aw ye nɔrɔ a la janko a ka fanga d'aw ma.
Setigi Ala le ye Ala kelenpe ye.
K'ale niin bɔ a la,
kisibaga wɛrɛ te yen.
25Ale sariya nin le b'a kɛ lɔnniya be woyo ka bɔ kɛnɛma
i ko Pisɔn baji.
Lɔnniya be kɛ i ko Tigiri baji,
yiri denkura tuma na.
26A be hakilitigiya di
i ko Efarati baji be yɔrɔ minɛ cogo min na,
i ko Zurudɛn baji be cogo min na sumantigɛwaati la.
27A b'a kɛ hakilitigiya be yɛrɛkɛ i ko Nili baji,
i ko Gihɔn baji *ɛrɛzɛn tigɛwaati la.
28K'a ta sariya kalanbaga fɔlɔ la
ka ta'a bila a laban na,
mɔgɔ si ten'a kɔnɔnako lɔn ka ban.
29Bari, a tɛmɛyɔrɔ ka bon ka tɛmɛ kɔgɔji kan,
a ka kolatigɛnin ka dun ka tɛmɛ kɔgɔji duɲa kan.
30Ne kɔni tun kɛra i ko jisira, ka bɔ baa la.
Ne tun be i ko jii tɛmɛsira, ka don nankɔ la.
31N y'a fɔ n yɛrɛ kɔnɔ ko: «N bena n ka nankɔ sɔn.
Ne bena n ka yɔrɔ labɛnnin ɲigi.»
Ayiwa, ne ka jisira nana kɛ baa ye.
Ne ka baa nana kɛ kɔgɔji ye.
32Ne ben'a kalan gwɛya tugu i ko dugugwɛda.
Ne ben'a ka yeelen ko fɔ yɔrɔjan mɔgɔw ye.
33Ne be kalan jɛnsɛn i ko kirayakuma.
N ben'a to filankuru nataw ye.
34Aw k'a filɛ sa!
Ne ma sigɛn ne yɛrɛ dama ye do!
Ne sigɛnna lɔnniya ɲinibagaw bɛɛ le ye.


text:
Zan 5
Yezu be muruku dɔ kɛnɛya Zeruzalɛmu
1O tɛmɛnin kɔ, zuwifuw ka ɲanagwɛ dɔ tun be kɛra Zeruzalɛmu. Yezu tagara yen. 2O be don ni sagaw ye daa min fɛ dugu kɔnɔ, o gɛrɛfɛ, jii lɔyɔrɔ dɔ tun be yen, o b'o yɔrɔ nin wele eburukan na ko Bɛtizata. O y'a yɔrɔ nin lɔ ka bulonda duuru kɛ a la. 3O bulon nunu kɔnɔ, banabagatɔw tun be la yen caaman: fiɲɛntɔw, senkelenninw, ani murukuw. [U tun be la yen ka jii magamagatuma kɔnɔ. 4Bari tuma dɔ, Matigi ka mɛlɛkɛ dɔ tun be jigi ka jii lamaga. Ni banabagatɔ min kɔnna ka jigi jii la a lamaganin kɔ, o tigi be kɛnɛya, hali n'a ka bana tun be cogo o cogo.] 5Cɛɛ dɔ tun be yen, ale saan bi saba ni seegi tun lo a ka bana na. 6Yezu ye cɛɛ lanin ye, k'a lɔn ko a banatuma mɛnna kosɔbɛ. A y'a ɲininga ko: «I b'a fɛ ka kɛnɛya wa?» 7A y'a jaabi ko: «Matigi, mɔgɔ te n fɛ n'a be n ta ka n jigi jii la a magamagawaati la. Sanni ne b'a fɔ ko n be dɛmɛdɛmɛ ka jigi, dɔ be kɔn ka jigi ne ɲa.» 8Yezu y'a fɔ a ye ko: «Wili k'i ka dilan ta ka taama.» 9O yɔrɔnin bɛɛ, cɛɛ kɛnɛyara, a wilila k'a ka dilan ta ka to ka taga. O loon nin tun ye lafiɲɛlon ye. 10- O la, zuwifuw y'a fɔ cɛɛ ye ko: «Cɛɛ, bii ye lafiɲɛlon ye, a ma daga k'i ka dilan ta ka taga.» 11Nga a y'u jaabi ko: «Cɛɛ min ye ne kɛnɛya, ale lo ko ne ka n ka dilan ta ka taga dɛ!» 12U y'a ɲininga ko: «Jɔn le y'a fɔ i ye ko i k'i ka dilan ta ka taga?» 13Nga mɔgɔ min tun ye cɛɛ kɛnɛya, a tun m'o lɔn. Bari Yezu yɔrɔ tun janfara o yɔrɔ jama na. 14O kɔ, Yezu ye cɛɛ kunbɛn Alabatosoba kɔnɔ, a y'a fɔ a ye ko: «Ayiwa, i kɛnɛyara sisan, i kana kojugu wɛrɛ kɛ tugu waasa o sara kana juguya ni fɔlɔta ye.» 15Cɛɛ tagar'a fɔ zuwifuw ye ko a kɛnɛyabaga ye Yezu le ye. 16Kabini o tuma na, zuwifuw tun be Yezu darabɔ, bari a tun ye koo nin kɛ lafiɲɛlon na. 17Nga Yezu y'a fɔ u ye ko: «N Faa be baara la halibi, o la, ne fana b'a kɛ.» 18O kama, zuwifuw tun b'a ɲini jagoya la janko k'a faga. Lafiɲɛlon batobaliya dama tun t'a kuun ye. Nga u ko a be Ala wele ko a Faa, ani ko a b'a yɛrɛ suma ni Ala ye.
Faa be see di a Deen ma
19O la, Yezu ye kuma ta k'a fɔ u ye ko: «Tiɲɛ tiɲɛ na, ne b'a fɔ aw ye ko Deen te se ka foyi kɛ a yɛrɛ ma. A b'a Faa ka kɛta le filɛ. Ni Faa ye fɛɛn o fɛɛn kɛ, Deen fana b'o ɲɔgɔn kɛ. 20Bari Deen koo ka di a Faa ye, o la a b'a ka koo kɛta bɛɛ yira a la. A bena dɔ wɛrɛw yɛrɛ yira a la minw be tɛmɛ nunu kan fɔɔ aw yɛrɛ bena kabakoya. 21N Faa be suuw kunun ka nii di u ma cogo min na, o cogo kelen na, a Deen fana be nii di a diyanamɔgɔw ma. 22N Faa tena mɔgɔ si kiti. Bari a ye kitiko bɛɛ to a Deen bolo, 23waasa bɛɛ k'a Deen boɲa i n'a fɔ u be Faa boɲa cogo min na. Ni mɔgɔ min m'a Deen boɲa, o tigi ma Faa fana boɲa, min y'a cibaga ye. 24Tiɲɛ tiɲɛ na, ne b'a fɔ aw ye ko ni mɔgɔ min ye n ka kuma lamɛn ka la n cibaga la, o tigi ye nii banbali sɔrɔ. A tena kiti, a niin bɔra saya la ka don hɛrɛ la ka ban. 25Tiɲɛ tiɲɛ na, ne b'a fɔ aw ye ko waati dɔ bena se. A yɛrɛ sera ka ban. Suuw bena mɛnni kɛ n fɛ. N'o minw ye n ka kuma mɛn, Ala bena nii d'u ma. 26N Faa ye nii tigi ye, o la, a ye nii diko see di a Dencɛ fana ma. 27A ye kiti tigɛko see d'a ma, bari Mɔgɔ Dencɛ lo. 28Ayiwa, o kana aw kabakoya. Waati dɔ bena se, suuw bena ne kaan mɛn. 29- U bena kunun. Minw tun be ɲuman kɛ, olu bena kunun ka balo banbali sɔrɔ. Kojugukɛlaw bena kunun kiti kama. 30Ne te se ka foyi kɛ n yɛrɛ ma. Ne be min mɛn, ne be kiti tigɛ ka kɛɲɛ n'o le ye. Ne ka kiti fana tilennin lo. Bari ne te n yɛrɛ sago kɛra fɔɔ ne cibaga sago.»
Yezu b'a yɛrɛ koo fɔ ka gwɛ zuwifuw ye
31Yezu y'a fɔ ko: «N'a tun kɛra ko ne yɛrɛ le be n yɛrɛ koo fɔra, o tiɲɛ yɔrɔ tun te lɔn. 32Nga mɔgɔ wɛrɛ le ye ne seere ye. Ale be min fɔ n ka koo la, o ye tiɲɛ yɛrɛ le ye. 33- Aw tun ye mɔgɔw ci Zan fɛ k'a ɲininga. A ye tiɲɛ fɔ aw ye ne ka koo la. 34A ma kɛ ko ne mako be adamaden ka seereya la. Nga ne be kuma ten waasa aw ka kisi. 35Zan kɛra fitinɛ ye min be yeelen bɔ. Aw tun b'a fɛ ka nisɔndiya a ka yeelen fɛ waatinin kɔnɔ. 36Ayiwa, seere wɛrɛ be ne la, min ka seereya ka bon ni Zan ta ye. N Faa ye baara minw di ne ma, ne be minw kɛ, o le b'a yira ko Faa ye ne ci. 37- N Faa min ye n ci, ale fana be ne koo fɔ. Nga aw ma deli k'a kumakan lamɛn, ani min b'a yira aw la, aw t'o lɔn. 38A ka kuma sigiyɔrɔ te aw dusu la fana, bari a ye min ci, aw lanin te ale la. 39Aw be Ala ka kuma kalan kosɔbɛ bari aw be miiri ko aw bena nii banbali sɔrɔ o kalan fɛ. K'a sɔrɔ o kuma nunu be ne le koo fɔ. 40Aw do t'a fɛ ka la ne la waasa ka nii sɔrɔ. 41Ne ka boɲa sɔrɔ, o te bɔ adamadenw fɛ. 42Ne b'aw lɔn, aw te Ala kanu. 43Ne nana n Faa Ala tɔgɔ la, nga aw ma sɔn ne ma. Ni mɔgɔ dɔ nana a yɛrɛ tɔgɔ la sisan, aw be sɔn ale ma. 44Aw be se ka la ne la cogo di? Aw minw b'aw ka boɲa sɔrɔ aw adamaden ɲɔgɔnw fɛ, sanni aw k'o ɲini Ala kelen fɛ. 45Aw kan'a miiri ko ne lo bena aw jalaki kiti tigɛlon na n Faa ɲakɔrɔ dɛ! Aw jalakibaga ye Musa le ye, aw y'aw jigi la min kan. 46N'aw tun lara Musa la, aw tun bena la ne la. Bari Musa ye ne le koo fɔ a ka sɛbɛ kɔnɔ. 47A ye min sɛbɛn, n'aw ma la o la, ne be min fɔra, aw bena se ka la o la cogo di?»